Lokungekhatsi
© 2014 Watch Tower Bible and Tract Society of Pennsylvania
LIKHASI 3 • TINGOMA: 33, 133
Uyambona Yini “Loyo Longabonakali”?
LIKHASI 8 • TINGOMA: 81, 132
Kute Umuntfu Longakhonta Emakhosi Lamabili
LIKHASI 17 • TINGOMA: 62, 106
Bani Nesibindzi—Jehova UnguMsiti Wakho!
LIKHASI 22 • TINGOMA: 22, 95
Uyakujabulela Yini Kunakwa Nekukhatsalelwa NguJehova?
LIKHASI 27 • TINGOMA: 69, 120
▪ Lingisa Kukholwa KwaMosi
▪ Uyambona Yini “Loyo Longabonakali”?
Ngekukholwa, Mosi wabona lokungetulu kwaloko lobekubonakala emehlweni akhe. Letihloko titawukhuluma ngendlela lesingakhombisa ngayo kukholwa lokufana nekwaMosi futsi sichubeke ‘sicinile shengatsi siyambona Loyo longabonakali.’—Heb. 11:27.
▪ Kute Umuntfu Longakhonta Emakhosi Lamabili
▪ Bani Nesibindzi—Jehova UnguMsiti Wakho!
Tigidzi tebantfu emhlabeni wonkhe tikhetsa kuya kulamanye emave kute tifune umsebenti. Labanyenti bashiya labashade nabo kanye nebantfwana. Letihloko titasisita sibone indlela Jehova lafuna sititsatse ngayo tibopho temndeni kanye nendlela lasisita ngayo kutsi sitifeze.
▪ Uyakujabulela Yini Kunakwa Nekukhatsalelwa NguJehova?
Nasifundza kutsi “emehlo aSimakadze abuka yonkhe indzawo,” labanye bangase beve shengatsi Nkulunkulu ufuna kusiphocelela kutsi silalele imitsetfo yakhe, futsi loku kungase kusente sitive simesaba ngalokwecile. (Taga 15:3) Nanobe kunjalo, lesihloko sitasikhombisa tindlela letisihlanu lesingazuza ngato ekunakweni nguJehova nasekukhatsalelweni nguye.
13 Lapho Umsebenti Wasikhatsi Sonkhe Ungiholele Khona
LIKHASI LEKUCALA: E-Istanbul, umzalwane ufakaza angakahleli kumuntfu lomhhula tinwele, bese umnika incwajana letsi Tindzaba Letimnandzi
75 627 384
2 312
1 632
KUBANTFU LABANGU-32 711 MUNYE FAKAZI
KUSUKELA NGA-2004 LINANI LEMAHLAHLANDLELA LAVAMILE ETURKEY LANDZE NGEMAPHESENTI LANGU-165
“Ngekukholwa, watsi Mosi nasakhulile wala kubitwa ngekutsi uyindvodzana yendvodzakati yaFaro.”—HEB. 11:24.
1, 2. (a) Ngesikhatsi aneminyaka lengu-40 budzala, ngusiphi sincumo Mosi lasitsatsa? (Buka sitfombe lesisekucaleni kwalesihloko.) (b) Kungani Mosi akhetsa kuphatfwa kabi nebantfu baNkulunkulu?
MOSI abekwati loko iGibhithe lebeyingamentela kona. Abetibona tindlu takanokusho lebetihlala tinjinga. Abephuma esigodlweni. “Wafundziswa yonkhe inhlakanipho yaseGibhithe,” cishe lebeyihlanganisa kufundza emakhono lehlukahlukene, kufundza ngetinkhanyeti, tibalo naletinye tinhlobo tesayensi. (Imis. 7:22) Letinye tetintfo labenato bekungumcebo, ligunya, nemalungelo bantfu baseGibhithe labebangagcina ngekubhudza ngawo.
2 Nobe kunjalo, ngesikhatsi aneminyaka lengu-40 budzala, Mosi watsatsa sincumo lokungenteka sawumangalisa umndeni wasesigodlweni saseGibhithe lowamkhulisa. Akakhetsanga imphilo ‘levamile’ yebantfu baseGibhithe, kodvwa wakhetsa kuba sigcili. Kungani enta njalo? Kungobe Mosi abenekukholwa. (Fundza Hebheru 11:24-26.) Ngesizatfu sekutsi abenekukholwa, Mosi wabona ngale kwelive labephila kulo. Njengobe abeyindvodza lenebuhlobo lobuhle naNkulunkulu, Mosi abenekukholwa kuJehova, ‘Loyo longabonakali,’ nasekugcwalisekeni kwetetsembiso takhe.—Heb. 11:27.
3. Ngumiphi imibuto lemitsatfu letawuphendvulwa kulesihloko?
3 Natsi sidzinga kubona ngale kwaloko lokubonakala emehlweni etfu. Kufanele sibe ‘nekukholwa.’ (Heb. 10:38, 39) Kute sicinise kukholwa kwetfu, asesihlole loko lokubhalwe ngaMosi kumaHebheru 11:24-26. Njengobe senta njalo, yetama kutfola timphendvulo talemibuto: Kukholwa kwamsita njani Mosi kutsi abalekele tifiso tenyama? Ngesikhatsi ahlanjalatwa, kukholwa kwamsita njani kutsi ajabulele umsebenti wakhe? Kungani Mosi ‘anakisisa umvuzo’?
4. Yini Mosi layinaka mayelana ‘nekutijabulisa kwesikhashana esonweni’?
4 Ngesizatfu sekutsi abenekukholwa, Mosi wabona kutsi ‘kutijabulisa esonweni’ kuyintfo yesikhashana. Labanye bebangatsi ngisho nobe iGibhithe beyingene shi ekukhonteni titfombe nasekusebentiseni imimoya, beseyingumbuso lomkhulu, kantsi bantfu baJehova bebatigcili. Nobe kunjalo, Mosi bekati kutsi Nkulunkulu angasishintja lesimo. Nanobe bantfu lebebaphilela kutenetisa bona bebabonakala baphumelela, Mosi abekholwa kutsi lababi batawucedvwa. Umphumela waloko waba kutsi akazange ayengeke kutsi ‘atijabulise kwesikhashana esonweni.’
5. Yini letasisita kutsi sikubalekele ‘kutijabulisa kwesikhashana esonweni’?
5 Ungalwisana njani ‘nekutijabulisa kwesikhashana esonweni’? Khumbula kutsi kutijabulisa esonweni yintfo yesikhashana. Njengobe unekukholwa, khumbula kutsi “live liyendlula kanye nesifiso salo.” (1 Joh. 2:15-17) Zindla ngelikusasa letoni letingaphendvuki. ‘Tibekwe endzaweni leshelelako . . . tikhukhulwe tinhlupheko letesabekako.’ (Hla. 73:18, 19) Nawulingelwa ekwenteni sono, tibute: ‘Ngifuna kuba nelikusasa lelinjani?’
6. (a) Kungani Mosi ala “kubitwa ngekutsi uyindvodzana yendvodzakati yaFaro”? (b) Kungani ucabanga kutsi Mosi watsatsa sincumo lesikahle?
6 Kukholwa kwaMosi kwaphindze kwamsita ekukhetseni umsebenti. “Ngekukholwa, watsi Mosi nasakhulile wala kubitwa ngekutsi uyindvodzana yendvodzakati yaFaro.” (Heb. 11:24) Mosi akazange atsi utawukhonta Nkulunkulu alilunga lasesigodlweni bese usebentisa umcebo wakhe nemalungelo akhe kute asite bomnakabo labangema-Israyeli. Esikhundleni saloko, Mosi abetimisele kutsandza Jehova ngayo yonkhe inhlitiyo yakhe, umphefumulo wakhe kanye nemandla akhe. (Dut. 6:5) Sincumo Mosi lasitsatsa samvikela ebuhlungwini lobukhulu. Umcebo lomnyenti waseGibhithe lawushiya waphangwa ngema-Israyeli lucobo lwawo. (Eks. 12:35, 36) Faro wahlazeka futsi wabulawa. (Hla. 136:15) Kunekutsi abulawe, Mosi wasindza futsi wasetjentiswa nguNkulunkulu kute aholele sonkhe sive endzaweni lephephile. Kuphila kwakhe kwakunenjongo sibili.
7. (a) Ngekusho kwaMatewu 6:19-21, kungani kufanele sitilungiselele likusasa laphakadze? (b) Landzisa lokuhlangenwe nako lokukhombisa umehluko lokhona emkhatsini wekutilungiselela likusasa lesikhashana nelikusasa laphakadze.
7 Nangabe uyinceku yaJehova lesakhula, kukholwa kungakusita njani nawukhetsa umsebenti lofuna kuwenta? Utawube wenta ngekuhlakanipha nawulungiselela likusasa. Nobe kunjalo, kukholwa etetsembisweni taNkulunkulu kutawukwenta kutsi utilungiselele likusasa lesikhashana yini nobe laphakadze? (Fundza Matewu 6:19-21.) Nguloko Sophie, labengumdansi lonelikhono we-ballet, lokwadzingeka kutsi ente sincumo kuko. Waniketwa umfundzate netikhundla letisetulu etinkampaneni te-ballet kulo lonkhe laseMelika. Uyavuma, utsi: “Kwakumnandzi kuba yintsandvokati. Ecinisweni, ngangitibona ngincono kunabontsanga yami. Kodvwa ngangingakajabuli.” Ngemuva kwaloko, Sophie wabukela i-video letsi “Young People Ask—What Will I Do With My Life?” Utsi: “Ngabona kutsi live lalinginikete imphumelelo futsi langenta ngaba yintsandvokati yebalandzeli, labese lingenta kutsi ngingasakhoni kukhonta Jehova ngenhlitiyo yami yonkhe. Ngathantaza ngebucotfo kuye ngase ngiyakuyekela kudansa.” Utiva njani ngesincumo lasitsatsa? Utsi: “Angiyikhumbuli nekuyikhumbula imphilo lengangiyiphila. Lamuhla ngijabula mbamba. Mine nendvodza yami singemahlahlandlela. Asikadvumi, futsi site tintfo letinyenti. Kodvwa sinaJehova, tifundvo teliBhayibheli nemigomo yekukhonta Nkulunkulu. Angitisoli nakancane.”
8. Ngusiphi seluleko seliBhayibheli lesingasita umuntfu losemusha kutsi atsatse sincumo sekutsi utawentani ngekuphila kwakhe?
8 Jehova uyakwati loko lokukufanele. Mosi watsi: “Yini lokufunwa nguSimakadze Nkulunkulu wenu kini ngaphandle kwekutsi nesabe Simakadze Nkulunkulu wenu, nihambe etindleleni takhe tonkhe, nimtsandze nimkhonte Simakadze Nkulunkulu wenu ngenhlitiyo yenu yonkhe, nangemphefumulo wenu wonkhe, nigcine nemiyalo yaSimakadze kanye netimiso takhe lengininika tona lamuhla kutsi tibe lusito kini.” (Dut. 10:12, 13) Nawusemusha, khetsa umsebenti lotawukwenta utsandze Jehova futsi umkhonte ‘ngenhlitiyo yakho yonkhe, nangemphefumulo wakho wonkhe.’ Utawuciniseka kutsi kwenta njalo ‘kutawusita wena.’
9. Chaza kutsi kungani bekungaba matima ngaMosi kutsi afeze sabelo sakhe.
9 Mosi “watsatsa kuhlanjalatwa ngenca yaKhristu njengeligugu lelikhulu kakhulu kunemcebo waseGibhithe.” (Heb. 11:26) Watfunywa ‘njengaKhristu’ nobe ‘Logcotjiwe.’ Ngako Jehova wamkhetsa kutsi ahole sive sema-Israyeli asikhiphe eGibhithe. Mosi bekati kutsi kufeza lesabelo bekutawuba matima, kuze kwente nekutsi ‘ahlanjalatwe.’ Lomunye umIsrayeli watsi kuMosi: “Ngubani losakwente indvuna nemehluleli wetfu wena?” (Eks. 2:13, 14) Ngekuhamba kwesikhatsi, Mosi wabuta Jehova watsi: “Pho, Faro angangilalela kanjani?” (Eks. 6:12) Kute akhone kumelana nekuhlanjalatwa, Mosi watfululela sifuba sakhe kuJehova amtjela ngako konkhe lobekumkhatsata. Jehova wamsita njani Mosi kutsi afeze sabelo sakhe lebesimatima?
10. Jehova wamsita njani Mosi kutsi alungele kwenta sabelo sakhe?
10 Kwekucala, Jehova wacinisekisa Mosi watsi: “Mine, ngitawuba nawe.” (Eks. 3:12) Kwesibili, Jehova wakhutsata Mosi ngekumtjela ngalenye yetingoni tenchazelo yelibito lakhe, letsi: “Nginguye Lenginguye.”* (Eks. 3:14) Kwesitsatfu, Jehova waniketa Mosi emandla ekwenta timangaliso, lokwaba yinkhomba yekutsi bekatfunywe nguNkulunkulu. (Eks. 4:2-5) Kwesine, Jehova watjela Aroni kutsi asite Mosi aphindze abe ngumkhulumeli wakhe. (Eks. 4:14-16) Nasatawufa, Mosi abeciniseka kakhulu ngekutsi Nkulunkulu uyatisita tinceku taKhe kutsi tifeze nome ngabe ngusiphi sabelo latinika sona, kangangekutsi watjela Joshuwa labetamlandzela watsi: “Simakadze, yena matfupha, uhamba embikwakho, futsi uyawuba nawe; angeke akushiye futsi angeke akuyekele. Ungesabi; ungalahlekelwa litsemba.”—Dut. 31:8.
11. Yini leyenta Mosi watsatsa sabelo sakhe njengalesibalulekile?
11 Ngekusekelwa nguJehova, Mosi wasitsatsa njengalesibalulekile sabelo sakhe lebesimatima, asibona ‘njengalesiligugu kakhulu kunemcebo waseGibhithe.’ Bekungaba yini nje kusebentela Faro nakucatsaniswa nekukhonta Nkulunkulu Somandla? Ngukuphi lobekungaba ligugu kakhulu kuMosi emkhatsini wekuba yinkhosana yaseGibhithe nekuba “nguKhristu” nobe logcotjiwe waJehova? Mosi watfola umvuzo ngenca yekuba nesimo sengcondvo lesihle. Wajabulela kuba nebuhlobo lobusedvute naJehova lowamsita wakhona kwenta “imisebenti leyesabekako” njengobe abeholela sive sema-Israyeli eVeni Lesetsembiso.—Dut. 34:10-12.
12. Ngumaphi emalungelo Jehova lasinikete wona lokufanele siwajabulele?
12 Ngendlela lefanako, natsi sinemsebenti lesiniketwe wona. Asebentisa iNdvodzana yakhe, Jehova usitfume kutsi sente umsebenti wekushumayela, njengobe kwakunjalo nangemphostoli Pawula nalabanye. (Fundza 1 Thimothi 1:12-14.) Sonkhe sinelilungelo lekucocela labanye tindzaba letimnandzi. (Mat. 24:14; 28:19, 20) Labanye bakhonta njengetisebenti tasikhatsi sonkhe. Bazalwane labavutsiwe lababhajatisiwe bakhonta labanye emabandleni njengetinceku letisebentako kanye nalabadzala. Nanobe kunjalo, tihlobo takho letingakholwa kanye nalabanye bangase bakungabate kubaluleka kwalamalungelo nobe bakusole ngenca yekutidzela kwakho. (Mat. 10:34-37) Nangabe baphumelela ekukucedzeni emandla, ungase ucale kutibuta kutsi kutidzela kwakho kusemcoka yini nobe kutsi usengakhona yini kuchubeka nesabelo sakho. Nangabe loko kwenteka kuwe, kukholwa kutakusita njani kutsi uchubeke ukhonta Jehova?
13. Jehova usisita njani kute sikhone kufeza umsebenti lasiphatsise wona?
13 Ngekukholwa, cela lusito kuJehova. Mtjele tintfo letikukhatsatako. Ecinisweni, nguJehova lokutfumile futsi utakusita kutsi uphumelele. Utakusita njani? Utakusita ngendlela lasita ngayo Mosi. Kwekucala, Jehova uyakucinisekisa utsi: “Ngitakucinisa ngikusite, ngiyakukubamba ngesandla sami sekudla lesilungile.” (Isa. 41:10) Kwesibili, uyakukhumbuta kutsi tetsembiso takhe ungatetsemba: “Loko lese ngikushito, nguloko lengiyawukuphumelelisa; loko lese ngikuhlelile, nguloko lengiyawukwenta.” (Isa. 46:11) Kwesitsatfu, Jehova ukunika “emandla lamakhulu kakhulu” kute ufeze umsebenti wekushumayela. (2 Khor. 4:7) Kwesine, kute akusite ubeketele esabelweni sakho, Babe wetfu losinakekelako ukunikete bazalwane labatfolakala emhlabeni wonkhe labatikhonti teliciniso, ‘labachubeka bakhutsatana futsi bakhana.’ (1 Thes. 5:11) Njengobe Jehova akusita kutsi ufeze tabelo takho, kukholwa kwakho kuye kutawucina futsi utawubona kutsi emalungelo lonawo emsebentini wakhe abaluleke kakhulu kunemcebo wasemhlabeni.
14. Kungani Mosi abeciniseka kutsi utawutfola umklomelo?
14 Mosi “abenakisise umvuzo.” (Heb. 11:26) Nanobe Mosi abenelwati loluncane mayelana nelikusasa, waluvumela kutsi lucondzise umbono wakhe. Njengakhokho wakhe Abrahama, Mosi abeciniseka kutsi Jehova angabavusa labasemathuneni. (Luk. 20:37, 38; Heb. 11:17-19) Litsemba letibusiso tesikhatsi lesitako Mosi labenalo lamsita kutsi iminyaka lengu-40 layicitsa angumbaleki neminyaka lengu-40 layicitsa asehlane angayitsatsi njengekudlala ngekuphila kwakhe. Nanobe bekete lonkhe lwati mayelana nekugcwaliseka kwetetsembiso taNkulunkulu, kodvwa ngekukholwa wabona umklomelo longabonakali.
15, 16. (a) Kungani kufanele sinakisise umvuzo wetfu? (b) Ngutiphi tibusiso lotibuke ngalabovu lotatitfola nasekubusa uMbuso waNkulunkulu?
15 ‘Uyawunakisisa’ yini umvuzo? NjengaMosi, natsi site yonkhe imininingwane mayelana netetsembiso taNkulunkulu. Nasi sibonelo: ‘Asati kutsi sinini sikhatsi lesibekiwe’ sekuhlupheka lokukhulu. (Mak. 13:32, 33) Nobe kunjalo, tsine sati lokunyenti ngeliPharadisi lelitako kunaloko Mosi labekwati. Ngisho nobe site yonkhe imininingwane, kodvwa sinetetsembiso letinyenti letiseBhayibhelini letimayelana nekuphila ngephansi kweMbuso waNkulunkulu letingasenta ‘siwunakisise.’ Kuhlale sinesitfombe lesihle etingcondvweni tetfu ngelive lelisha kutasenta sifune kucala uMbuso. Ngayiphi indlela? Cabanga ngaloku: Ungayitsenga yini indlu nangabe unelwati loluncane ngayo? Ecinisweni ngeke. Ngendlela lefanako, ngeke sikhone kusebentisa kuphila kwetfu siphishanekela litsemba lelingacaci. Ngekukholwa, kufanele sibe nesitfombe lesihle sekuphila ngaphansi kweMbuso.
16 Kute ube nesitfombe lesicacile seMbuso waNkulunkulu, zindla ngekuphila lotawuba nako ePharadisi. Yakha imifanekiso engcondvweni. Nasi sibonelo: Nangabe ufundza ngekuphila kwebantfu lokukhulunywa ngabo eBhayibhelini bangaphambi kwebuKhristu, cabanga ngaloko longababuta kona nabavuswa. Cabanga ngaloko labangakubuta kona mayelana nekuphila kwakho ngesikhatsi semalanga ekugcina. Bona ngemehlo engcondvo indlela lotawube ujabule ngayo nawuhlangana nabokhokho bakho bakadzeni futsi ubafundzisa ngako konkhe Nkulunkulu labentele kona. Yibone injabulo lotawuba nayo njengobe ufundza ngetilwane tesiganga sewutibukela edvute tihleti ngekuthula. Cabanga kutsi utativa usondzele kangakanani kuJehova njengobe uba ngumuntfu lote sono kancane kancane.
17. Kutasisita njani kuhlale sicabanga ngemvuzo lesitawutfola esikhatsini lesitako?
17 Kuhlale sicabanga ngemvuzo lesitawutfola esikhatsini lesitako kuyasisita kutsi sichubeke sibeketela, sijabule futsi sitsatse tincumo letisekelwe kulelo likusasa lelicinisekisiwe. Pawula wabhalela emaKhristu lagcotjiwe watsi: “Kodvwa nasetsemba intfo lesingayiboni, siyachubeka siyilindze ngekucinisela futsi sinekulangatelela.” (Rom. 8:25) Lamavi asebenta kuwo onkhe emaKhristu lanelitsemba lekuphila phakadze. Nanobe sisengakawutfoli umvuzo wetfu, kodvwa kukholwa kwetfu lokucinile kusenta sichubeke sikulindze ngesineke kutfola “umvuzo.” NjengaMosi, yonkhe iminyaka lesiyicitse sikhonta Jehova ngeke siyitsatse njengekudlala ngesikhatsi. Esikhundleni saloko, siyaciniseka kutsi “tintfo letibonwako tesikhashana, kodvwa tintfo letingabonwa tihlala phakadze.”—Fundza 2 Khorinte 4:16-18.
18, 19. (a) Kungani kufanele silwele kulondvolota kukholwa kwetfu? (b) Sitawufundza ngani esihlokweni lesilandzelako?
18 Kukholwa kusenta kutsi sibubone ‘bufakazi bekuciniseka ngetintfo letikhona mbamba letingakabonwa.’ (Heb. 11:1) Umuntfu lote buhlobo lobuhle naNkulunkulu akasiboni sidzingo sekukhonta Jehova. Kumuntfu lonjalo, kukhonta Nkulunkulu ‘kubulima.’ (1 Khor. 2:14) Kodvwa tsine sinelitsemba lekuphila phakadze futsi sibone nakuvuswa bantfu labafile, lokutintfo bantfu labaphila emhlabeni labangakholelwa kutsi tingenteka. Njengetati tefilosofi tangesikhatsi saPawula lebetimbita ngekutsi ‘uyincavitsi,’ bantfu labanyenti lamuhla bacabanga kutsi litsemba lesishumayela ngalo libulima.—Imis. 17:18.
19 Njengobe siphila nebantfu labete kukholwa, kufanele silwele kulondvolota kukholwa kwetfu. Cela kuJehova kutsi “kukholwa kwakho kungapheli.” (Luk. 22:32) Hlala uwukhumbula umphumela wesono, kubaluleka kwekukhonta Jehova kanye nelitsemba lakho lekuphila phakadze. Kukholwa kwaMosi kwamsita kutsi abone ngale kwetintfo letingabonakali. Esihlokweni lesilandzelako, sitawufundza ngekutsi kukholwa kwakhe kwamsita njani kutsi ‘ambone Loyo longabonakali.’—Heb. 11:27.
^ sig. 10 Mayelana nemavi aNkulunkulu latfolakala encwadzini ya-Eksodusi 3:14, naku lokwabhalwa ngulesinye sati seliBhayibheli: “Kute lokungamvimba kutsi ente intsandvo yakhe . . . Lelibito lelitsi [Jehova] belitawuba siphephelo, litsemba kanye nendvudvuto kuma-Israyeli.”
“Wachubeka acinile shengatsi uyambona Loyo longabonakali.”—HEB. 11:27.
1, 2. (a) Chaza kutsi kungani Mosi abebonakala asengotini. (Buka sitfombe lesisekucaleni kwalesihloko.) (b) Yini leyenta Mosi wangayesabi intfukutselo yenkhosi?
FARO abengumbusi lowesabekako futsi angunkulunkulu lophilako kubantfu baseGibhithe. Incwadzi letsi “When Egypt Ruled the East” itsi bantfu baseGibhithe bebatsatsa Faro ‘njengalobetendlula tonkhe tidalwa tasemhlabeni letivamile ngekuhlakanipha nangemandla.’ Kute ente bantfu bakhe bamesabe, Faro abefaka umchele lonemfanekiso wemfeti lelungele kuhlasela—loko bekukhumbuta titsa tenkhosi kutsi tingasheshe tibhujiswe. Ase ucabange-ke kutsi Mosi wativa njani ngesikhatsi Jehova atsi kuye: ‘Ngikutfume kuFaro, kutsi uyewukhulula bantfu bami, emadvodzana a-Israyeli, ubakhiphe eveni laseGibhithe.’—Eks. 3:10.
2 Mosi waya eGibhithe kute amemetele umlayeto waNkulunkulu, futsi Faro wamtfukutselela ngaloko. Ngemuva kwekutsi lelive lihlaselwe tishayo letiyimfica, Faro wecwayisa Mosi watsi: “Suka la embikwami! Ngingaphindzi ngikubone futsi! Mhlazana ngakubona, kuyawuba kufa kwakho!” (Eks. 10:28) Ngaphambi kwekutsi Mosi esuke kuFaro, waphrofetha kutsi indvodzana lelitibulo lenkhosi beyitawufa. (Eks. 11:4-8) Ekugcineni, Mosi wayala yonkhe imindeni yema-Israyeli kutsi ihlabe imbuti nobe imvu—lobekusilwane lebesingcwele kuRa, nkulunkulu webantfu baseGibhithe—futsi ifafate ingati yayo etinsikeni teminyango. (Eks. 12:5-7) Abetawenta njani Faro? Ngisho nobe abengentani, Mosi akazange esabe. Yini leyamenta kutsi angesabi? Ngesizatfu sekutsi abenekukholwa, walalela Jehova, ‘wangayesabi intfukutselo yenkhosi, ngobe wachubeka acinile shengatsi uyambona Loyo longabonakali.’—Fundza Hebheru 11:27, 28.
3. Yini lesitayihlolisisa mayelana nekukholwa kwaMosi ‘kuLoyo longabonakali’?
3 Kukholwa kwakho kucine kakhulu yini, kuze kufanane nekutsi ‘uyambona Nkulunkulu’? (Mat. 5:8) Kute sikwati kucinisa kukholwa kwetfu khona sitewubona “Loyo longabonakali,” ase sicabange ngaMosi. Kuba nekukholwa kuJehova kwamvikela njani ekwesabeni bantfu? Wakhombisa njani kutsi unekukholwa etetsembisweni taNkulunkulu? Kwamcinisa njani Mosi kubona “Loyo longabonakali,” ngesikhatsi yena nebantfu bakubo basengotini?
4. Ngekubona kwemuntfu, Mosi abesesimeni lesinjani embikwaFaro?
4 Ngekubona kwemuntfu, Mosi abengasilutfo nakacatsaniswa naFaro. Bekubonakala shengatsi kuphila kwaMosi, inhlalakahle yakhe kanye nelikusasa lakhe bekusetandleni taFaro. Mosi abebute Jehova watsi: “Ngingubani mine kutsi ngingaya kuFaro, ngiyewukhipha ema-Israyeli eGibhithe?” (Eks. 3:11) Eminyakeni lengu-40 ngaphambi kwaloko, Mosi abebalekile eGibhithe. Kungenteka abetibuta: ‘Kukuhlakanipha yini vele kutsi ngibuyele eGibhithe futsi ngitifake engotini yekutfukutselelwa yinkhosi?’
5, 6. Yini leyasita Mosi kutsi esabe Jehova hhayi Faro?
5 Ngesikhatsi Mosi asengakabuyeli eGibhithe, Nkulunkulu wamfundzisa sifundvo lesibalulekile, leso Mosi lasibhala ngemuva kwesikhatsi encwadzini yaJobe, lesitsi: “Kwesaba Nkulunkulu libito lako kuhlakanipha.” (Jobe 28:28) Kute Jehova asite Mosi kutsi amesabe futsi ente ngekuhlakanipha, wamvetela umehluko lokhona emkhatsini webantfu kanye naye njengobe anguNkulunkulu longuSomandla. Wambuta watsi: “Ngubani lowanika umuntfu umlomo? Ngubani lowenta umuntfu abe simungulu, nome sihhulu? Ngubani lowenta umuntfu abone nome abe yimphumphutse? Akusimi yini, mine Simakadze?”—Eks. 4:11.
6 Ngusiphi sifundvo lamfundzisa sona? Bekukutsi bekungakafaneli esabe. Abetfunywe nguJehova, lobekatamnika nobe yini layidzingako kute etfule umlayeto waNkulunkulu kuFaro. Ngaphandle kwaloko, Faro abengasilutfo nakacatsaniswa naJehova. Kantsi futsi loku bekungasiko kwekucala kutsi tinceku taNkulunkulu tibe sengotini ekubuseni kwaseGibhithe. Mhlawumbe Mosi wazindla ngendlela Jehova labemvikele ngayo Abrahama, Josefa, kanye naye ngekwakhe ngesikhatsi kusabusa labanye boFaro. (Gen. 12:17-19; 41:14, 39-41; Eks. 1:22–2:10) Njengobe abenekukholwa kuJehova, ‘Loyo longabonakali,’ Mosi waba nesibindzi futsi waya embikwaFaro washo onkhe emavi Jehova labemyale kutsi awasho.
7. Kuba nekukholwa kuJehova kwamvikela njani lomunye dzadze?
7 Ngendlela lefanako, kukholwa kuJehova kwavikela lomunye dzadze lokutsiwa ngu-Ella kutsi angancotjwa kwesaba bantfu. Nga-1949, Ella waboshwa yi-KGB e-Estonia, wakhunyulwa waba ngcunu futsi emaphoyisa lasemasha amgcolotela. Utsi: “Ngativa ngihlazekile. Kodvwa ngemuva kwekuthantaza kuJehova, ngaba nekuthula futsi ngehlisa umoya.” Ngemuva kwaloko, Ella wavalelwa esitokisini yedvwa emalanga lamatsatfu. Utsi: “Lamaphoyisa amemeta atsi: ‘Sitawenta kutsi lelibito lelitsi Jehova lingaphindze likhunjulwe e-Estonia! Wena utawuya enkambu, kantsi labanye batawuya eSiberia!’ Ngekwedzelela, achubeka atsi: ‘Uphi loJehova wakho?’” Ella abetawesaba bantfu yini nobe abetawetsembela kuJehova? Ngesikhatsi bampheka bamtfulula ngemibuto, wakhuluma ngesibindzi kulabo labebamedzelela watsi: “Ngicabangisisile ngalendzaba, ngako ngingamane ngihlale ejele ngichubeke nginebuhlobo lobuhle naNkulunkulu kunekutsi ngikhululeke futsi ngingasemukeleki kuye.” Ku-Ella, Jehova abengumuntfu mbamba njengalamadvodza labesembikwakhe. Ngenca yekukholwa kwakhe, wakhona kugcina bucotfo bakhe.
8, 9. (a) Nguliphi likhambi lekuncoba kwesaba bantfu? (b) Nangabe ulingeka kutsi uncotjwe kwesaba bantfu, ngubani lokufanele umkhumbule?
8 Kuba nekukholwa kuJehova kungakusita kutsi uncobe kwesaba. Nangabe tiphatsimandla tetama kuvimba inkhululeko lonayo yekukhonta Nkulunkulu, kungabonakala shengatsi kuphila kwakho, inhlalakahle yakho kanye nelikusasa lakho kusetandleni tato. Ungase utibute nekutsi kukuhlakanipha yini kuchubeka ukhonta Jehova futsi utfukutselisa tiphatsimandla. Naku lokufanele ukukhumbule: Likhambi lekuncoba kwesaba bantfu kutsi ube nekukholwa kuNkulunkulu. (Fundza Taga 29:25.) Jehova utsi: “Benibobani-ke nine kutsi ningesaba bantfu lababhubhako, emadvodzana ebantfu, latjani nje?”—Isa. 51:12, 13.
9 Kufanele ukhumbule Babe wakho longuSomandla. Uyababona labo labahlushwa babusi labangakalungi, abavele futsi abasite. (Eks. 3:7-10) Ngisho nobe kungadzingeka kutsi umelele kukholwa kwakho embikwetiphatsimandla, ‘ungakhatsateki ngekutsi uyawutsini nangekutsi uyawukhuluma kanjani, ngobe loko loyawukusho uyawunikwa kona ngaleso sikhatsi.’ (Mat. 10:18-20) Babusi netiphatsimandla tahulumende abasilutfo nabacatsaniswa naJehova. Nangabe kukholwa kwakho ukucinisa nyalo, Jehova utamtsatsa njengeMuntfu mbamba lotimisele kukusita.
10. (a) Ngutiphi ticondziso Jehova latinika ema-Israyeli ngenyanga yaNisan 1513 B.C.E.? (b) Kungani Mosi atilalela ticondziso taNkulunkulu?
10 NgaNisan 1513 B.C.E., Jehova watjela Mosi na-Aroni kutsi banikete ema-Israyeli nati ticondziso labengakatetayeli: Bekufanele akhetse imvu nobe imbuti lendvuna lephilile, ayihlabe futsi abhoce ingati yayo etinsikeni temnyango. (Eks. 12:3-7) Yini Mosi layenta? Umphostoli Pawula wabhala ngaye watsi: “Ngekukholwa, wagubha liPhasika waphindze wanyenyeta ingati kuze umbhubhisi angawalimati ematibulo.” (Heb. 11:28) Mosi bekati kutsi Jehova wetsembekile, futsi wasikholwa setsembiso saJehova sekutsi emadvodzana aseGibhithe langematibulo abetawubulawa.
11. Yini leyenta Mosi wecwayisa labanye?
11 Kungenteka kutsi emadvodzana aMosi abekaMidiyani, akhashane ‘nembhubhisi.’* (Eks. 18:1-6) Nanobe kunjalo Mosi walalela, wayinika sicondziso leminye imindeni yema-Israyeli lebeyinemadvodzana langematibulo labesengotini. Kuphila kwebantfu bekusengotini futsi Mosi bekabatsandza bantfu bakubo. LiBhayibheli litsi ngekushesha Mosi “wabita bonkhe baholi baka-Israyeli, wakhuluma kubo watsi: ‘Ngulowo nalowo mndeni awutikhetsele liwundlu ulihlabele liPhasika.’”—Eks. 12:21.
12. Jehova usiyale kutsi sendlulisele muphi umlayeto lobalulekile?
12 Ngekucondziswa tingilosi, bantfu baJehova bendlulisela umlayeto lobalulekile lotsi: “Mesabeni Nkulunkulu nimnike inkhatimulo, ngobe sikhatsi sakhe sekwehlulela sesifikile, ngako khontani Loyo lowadala lizulu, umhlaba, lwandle, kanye nemitfombo yemanti.” (Semb. 14:7) Nyalo sikhatsi sekutsi siwumemetele lomlayeto. Kufanele secwayise bantfu kutsi baphume eBhabhulona Lenkhulu kute ‘bangatfoli incenye yetishayo tayo.’ (Semb. 18:4) ‘Letinye timvu’ titihlanganisa nemaKhristu lagcotjiwe ekuncengeni bantfu labahlukanisiwe naNkulunkulu kutsi ‘babuyisane’ naye.—Joh. 10:16; 2 Khor. 5:20.
13. Yini letawukhulisa sifiso setfu sekushumayela tindzaba letimnandzi?
13 Siyaciniseka kutsi “sikhatsi sekwehlulela” sesifikile. Siyakholwa nekutsi Jehova akenti sihabiso mayelana nekuphutfuma kwemsebenti wetfu wekushumayela nekwenta bafundzi. Embonweni, umphostoli Johane ‘wabona tingilosi letine time emagumbini lamane emhlaba, tibambisise imimoya lemine yemhlaba.’ (Semb. 7:1) Ngekukholwa, uyatibona yini letingilosi tilindze kukhulula imimoya yembhubhiso emhlabeni ngesikhatsi sekuhlupheka lokukhulu? Nangabe ngekukholwa utibona letingilosi, utawukhona kushumayela tindzaba letimnandzi ngesibindzi.
14. Yini lesikhutsata kutsi ‘secwayise lomubi kutsi atiyekele tindlela takhe letimbi’?
14 EmaKhristu eliciniso asavele ajabulela kuba bangani baJehova futsi anelitsemba lekuphila phakadze. Kodvwa siyati kutsi sinemtfwalo ‘wekwecwayisa lomubi kutsi atiyekele tindlela takhe letimbi, khona atewusindzisa imphilo yakhe.’ (Fundza Hezekeli 3:17-19.) Kuliciniso kutsi asishumayeli nje kute singabi nelicala lengati, kodvwa sentiwa kutsi siyamtsandza Jehova futsi siyabatsandza nabomakhelwane betfu. Jesu wenta umfanekiso wemSamariya lolungile kute avete kutsi kusho kutsini kuba nelutsandvo nesihawu. Singase sitibute: “Ngifanana nalomSamariya yini ngekutsi ‘ngibahawukele’ bantfu kute nginikete bufakazi kubo?” Asifuni nakancane kufanana nalomphristi nemLevi lokukhulunywa ngabo kulomfanekiso, ngekutsi sibeke taba futsi ‘sendlule sigega.’ (Luk. 10:25-37) Kuba nekukholwa etetsembisweni taNkulunkulu nekutsandza bomakhelwane betfu, kutasikhutsata kutsi siwente ngalokugcwele umsebenti wekushumayela sisengakapheli sikhatsi.
15. Yini leyenta ema-Israyeli ativa avalelekile?
15 Kukholwa kwaMosi ‘kuLoyo longabonakali’ kwamsita ngesikhatsi ema-Israyeli asengotini ngemuva kwekuphuma eGibhithe. LiBhayibheli litsi: “Ema-Israyeli atsi ayabuka abona Faro etile nemphi yakhe asondzela, ase efikelwa kwesaba lokukhulu. Atikhalela kuSimakadze.” (Eks. 14:10-12) Lesimo lesavela besingakalindzeleki yini? Cha. Jehova abebiketele watsi: “Ngitakwenta inhlitiyo yaFaro ibe lukhuni, bese uyanicosha kodvwa ngiyawutentela ludvumo, ngincobe Faro nemabutfo akhe. EmaGibhithe ayawuhlala ati kutsi mine nginguSimakadze.” (Eks. 14:4) Nanobe kunjalo, ema-Israyeli abebona lokusembikwemehlo awo kuphela—Lwandle Lolubovu lolungaweleki, tinkalishi taFaro lebetita tivivile emvakwawo kanye nemelusi loneminyaka lengu-80 budzala lobekangumholi wawo. Ema-Israyeli ativa avalelekile.
16. Kukholwa kwamcinisa njani Mosi ngesikhatsi aseLwandle Lolubovu?
16 Nanobe kunjalo, Mosi akazange esabe. Kungani? Kungobe emehlo akhe ekukholwa abona lokutsite lokunemandla kakhulu kunelwandle nobe libutfo laFaro. ‘Abekubona kusindzisa kwaJehova,’ futsi bekati kutsi utawalwela ema-Israyeli. (Fundza Eksodusi 14:13, 14.) Kukholwa kwaMosi kwabakhutsata bantfu baNkulunkulu. LiBhayibheli litsi: “Ngekukholwa, badzabula eLwandle Lolubovu kwaba shengatsi bahamba emhlabatsini lowomile, kodvwa baseGibhithe bamita nabetama kwenta loko.” (Heb. 11:29) Ngemuva kwaloko, ‘bacalela phansi kwesaba Simakadze nekubeka litsemba labo kuye nakuMosi, inceku yakhe.’—Eks. 14:31.
17. Ngutiphi tintfo letitawenteka esikhatsini lesitako letitawuvivinya kukholwa kwetfu?
17 Madvutane nje, kuphila kwetfu kutawubonakala shengatsi kusengotini. Ngasekugcineni kwekuhlupheka lokukhulu, bohulumende bemhlaba batawube sebaticedze ngalokuphelele tonkhe tinhlangano tenkholo lebetitinkhulu nalebetinemalunga lamanyenti kunatsi. (Semb. 17:16) Jehova waphrofetha, achaza simo setfu njengaleso lesifanana ‘nelive lelitabelo talo tingakabiyelwa . . . lapho bonkhe bahlala ebaleni bangakavikeleki, bangenamasango namicabo.’ (Hez. 38:10-12, 14-16) Ngembono wetfu, sitawubona shengatsi sekuphelile ngatsi. Utawenta njani?
18. Chaza kutsi kungani kufanele sime sicine ngesikhatsi sekuhlupheka lokukhulu.
18 Kufanele singesabi. Ngani? Ngobe Jehova waphrofetha ngekuhlaselwa kwebantfu bakhe, futsi wabiketela ngisho nemphumela wako. “Naku-ke lokuyakwenteka ngalelo langa: Mzukwana Gogi ahlasela live laka-Israyeli, intfukutselo yami leshisako iyawuvuka, kusho iNkhosi Simakadze. Ngenshisekelo yami nangelulaka lwami loluvutsako, ngiyasho.” (Hez. 38:18-23) Nkulunkulu utawubese ubhubhisa bonkhe labo labafuna kulimata bantfu bakhe. Kukholwa kwakho kuloko lokutawufezwa ‘lilanga lelikhulu nalelesabekako laSimakadze,’ kutakusita kutsi ubone ‘kusindzisa kwaSimakadze’ futsi ulondvolote bucotfo bakho.—Jow. 2:31, 32.
19. (a) Buhlobo baMosi naJehova bebucine kangakanani? (b) Nangabe Jehova umatisa kuko konkhe lokwentako, ngusiphi sibusiso lotasijabulela?
19 Tilungiselele nyalo kute ubone letintfo letijabulisako letisetawenteka, ngekutsi uchubeke ‘ucinile shengatsi uyambona Loyo longabonakali.’ Cinisa buhlobo bakho naNkulunkulu Jehova ngekutadisha njalo nangekuthantaza. Mosi abenebuhlobo lobucinile naJehova futsi wamsebentisa ngendlela lemangalisako kangangekutsi liBhayibheli lize litsi Jehova abemati Mosi “buso nebuso.” (Dut. 34:10) Mosi abengumphrofethi lokahle kakhulu. Ngekukholwa, nawe ungamati Jehova futsi utive usedvute naye kube shengatsi umbona ngemehlo. Nangabe umatisa ngaso sonkhe sikhatsi ‘kuko konkhe lokwentako,’ njengobe liVi laNkulunkulu likukhutsata kutsi wente njalo, “yena uyakucondzisa tindlela takho.”—Taga 3:6.
^ sig. 11 Kubonakala shengatsi Jehova watfumela tingilosi kutsi tikhiphe sehlulelo sakhe kubantfu baseGibhithe.—Hla. 78:49-51.
Umlandvo Wekuphila
Nangicabanga ngeminyaka lengu-65 ngisemsebentini wasikhatsi sonkhe, ngingasho kutsi kuphila kwami bekujabulisa kakhulu. Loko akusho kutsi bekute tikhatsi telusizi kanye nekudvumateka. (Hla. 34:12; 94:19) Kodvwa ngingalisho ligcwale umlomo kutsi kuphila kwami bekuzuzisa kakhulu futsi kunenjongo.
NGA-SEPTEMBER 7, 1950, ngaba lilunga lemndeni waseBethel yaseBrooklyn. Ngaleso sikhatsi, eBethel bekunebazalwane nabodzadze labangu-355 bebuve lobehlukahlukene futsi iminyaka yabo beyicala kulengu-19 budzala iye kulengu-80. Labanyenti babo bebangemaKhristu lagcotjiwe.
Kukhonta ‘Nkulunkulu wetfu lojabulako’ ngakufundza kumake wami. (1 Thim. 1:11) Make wacala kukhonta Jehova nangisengumfana. Nga-July 1, 1939, nangineminyaka lelishumi, ngabhajatiswa emhlanganweni wesifundza lebewuseColumbus, eNebraska, eMelika. Besisicumbi sebantfu labangaba likhulu futsi besihlangene esakhiweni lesicashiwe kute silalele inkhulumo letsetjuliwe lebeyinesihloko lesitsi “Bu-Fascism nobe Inkhululeko,” lebeyetfulwa nguJoseph Rutherford. Nakusachubeka lenkhulumo, bantfu bakha sicumbi ngaphandle kwalelihholwa lelincane lebesihlangene kulo. Bangena ngenkhani kulelihholwa, baphatamisa umhlangano wetfu, futsi basikhiphela ngaphandle kwelidolobha. Sahlangana epulazini lalomunye umzalwane lelisedvutane nelidolobha sacedzela luhlelo lwemhlangano lapho. Kungaleso sizatfu ngingalikhohlwa lilanga lengabhajatiswa ngalo.
Make beketama kamatima kungikhulisela ecinisweni. Nanobe babe wami abeyindvodza lelungile futsi angubabe lokahle, bekangenandzaba nenkholo nobe kukhonta kwami Nkulunkulu. Make kanye nalabanye BoFakazi baseBandleni lase-Omaha, bebanginiketa sikhutsato lebengisidzinga kakhulu.
Ngesikhatsi sengitawucedza esikolweni semabanga laphakeme, bekufanele ngente sincumo sekutsi ngitawentani ngekuphila kwami. Njalo nakuvalwe tikolwa ehlobo, bengivamise kuba lihlahlandlela lelisitako kanye nalabanye bontsanga yami.
Bazalwane lababili labebasebasha futsi bangakashadi lebebasandza kuphotfula ekilasini lesikhombisa eSikolweni saseGileyadi, boJohn Chimiklis naTed Jaracz, babelwa umsebenti wekujikeleta endzaweni yangakitsi. Ngamangala kakhulu nangiva kutsi bebasandza nje kwendlula eminyakeni lengu-20 budzala. Ngaleso sikhatsi bengineminyaka lengu-18 budzala futsi madvutane besengitawucedza esikolweni. Ngisakhumbula ngalesikhatsi uMzalwane Chimiklis angibuta kutsi ngitawentani ngekuphila kwami. Nangimtjela, wangikhutsata watsi: “Yenta njengobe usho, ngenela umsebenti wasikhatsi sonkhe. Ngeke wati kutsi utakuholela kuphi.” Leseluleko kanye nesibonelo salabazalwane sangikhutsata kakhulu. Ngemuva kwekucedza sikolwa, ngacala kuba lihlahlandlela nga-1948.
Nga-July 1950, mine nebatali bami sahamba saya emhlanganweni wetive lobewuseYankee Stadium eNew York City. Ngalesikhatsi sikulomhlangano, ngaya emhlanganweni walabo labanesifiso sekukhonta eBethel. Ngatfumela incwadzi lebeyitsi ngingakujabulela kukhonta khona.
Nanobe babe bekangakamelani nekutsi ngibe lihlahlandlela kanye nekutsi ngihlale ekhaya, kodvwa wabona shengatsi bekufanele ngibhadale imali yalelikamelo lebengihlala kulo neyekudla. Ngalelinye lilanga ekucaleni kwa-August, ngalesikhatsi ngiyewufuna umsebenti, ngacale ngahlola liposi. Ngakhandza incwadzi lebeyibhalelwe mine ivela eBrooklyn. Beyisayinwe nguNathan H. Knorr, futsi beyitsi: “Sisemukele sicelo sakho sekukhonta eBethel. Kuyacaca kutsi uyavuma kuhlala eBethel uze ufe. Ngako-ke ngingatsandza kutsi ufike eBethel e-124 Columbia Heights, eBrooklyn, New York, nga-September 7, 1950.”
Ngalesikhatsi babe abuya emsebentini ngalelo langa, ngamtjela kutsi sengiwutfolile umsebenti. Watsi: “Kuhle, uwutfole kuphi?” Ngamphendvula ngatsi: “EBethel eBrooklyn, futsi ngenyanga ngitawutfola emadola lalishumi.” Loko kwametfusa, kodvwa watsi nangabe nguloko lengikukhetsile kufanele ngetame kuphumelela kuko. Kungakapheli sikhatsi lesidze, babe wabhajatiswa emhlanganweni lobewuseYankee Stadium nga-1953.
Lokujabulisako kutsi Alfred Nussrallah, lebengilihlahlandlela naye, wabitwa eBethel ngesikhatsi lesifanako futsi sahamba kanye kanye. Ngekuhamba kwesikhatsi washada, futsi yena nemfati wakhe Joan bamenywa eGileyadi, ngemuva kwaloko batfunyelwa emsebentini wetitfunywa telivangeli eLebanon, base babuyela eMelika benta umsebenti wekujikeleta.
Nangifika eBethel ngasebenta emshinini wekuhlanganisa emakhasi etincwadzi. Incwadzi yekucala lengayenta kulomshini beyinesihloko lesitsi “What Has Religion Done for Mankind?” Nasengisebente tinyanga letingaba siphohlongo kulomshini, ngabelwa eHhovisini Lemsebenti kute ngiyewusebenta ngaphansi kwesicondziso seMzalwane Thomas J. Sullivan. Bekujabulisa kakhulu kusebenta naye futsi bengizuza elwatini labekanalo ngaNkulunkulu nasekuhlakanipheni labekutfole kuleminyaka labesayicitse asenhlanganweni.
Ngemuva kwekucedza iminyaka lecishe ibe mitsatfu eHhovisini Lemsebenti, Max Larson lobekacondzisa umsebenti wekushicilela, wangitjela kutsi uMzalwane Knorr ucela kungibona. Ngetfuka, ngacabanga kutsi mhlawumbe kukhona lokubi lengikwentile. Kwehla emaphaphu ngesikhatsi uMzalwane Knorr atsi abefuna kwati kutsi ngicabangela kuhamba yini eBethel esikhatsini lesitako. Bekadzinga umuntfu lobekangasebenta naye ehhovisini lakhe kwesikhashana futsi bekafuna kubona kutsi ngitawukhona yini kuwenta lomsebenti. Ngatsi kuye angikahleli kuhamba eBethel. Ngako ngaba nelilungelo lekusebenta ehhovisini lakhe iminyaka lengemashumi lamabili.
Ngivame kusho kutsi bengingeke ngikhone kubhadalela lemfundvo lengayitfola nangisebenta neMzalwane Sullivan neMzalwane Knorr, kanye nalabanye labebasebenta eBethel, njengaMilton Henschel, Klaus Jensen, Max Larson, Hugo Riemer naGrant Suiter.*
Bazalwane lebengisebenta nabo bebahleleke kakhulu nabenta umsebenti wenhlangano yaNkulunkulu. UMzalwane Knorr abesisebenti lesingadzinwa futsi bekafuna kubona umsebenti weMbuso uchubekela embili. Labo labebasebenta ehhovisini lakhe bebakutfola kumelula kukhuluma naye. Ngisho nobe besiba nemibono leyehlukile endzabeni letsite, besiyiveta sikhululekile futsi achubeke asetsemba.
Ngalelinye lilanga, uMzalwane Knorr wakhuluma nami ngesidzingo sekunakekela tintfo lesingase sititsatse ngekutsi tincane. Nasi sibonelo: Wangitjela kutsi ngesikhatsi asengumcondzisi wemsebenti wekushicilela, uMzalwane Rutherford abemshayela lucingo atsi: “Mzalwane Knorr, nawusuka efektri uta ekudleni kwasemini, ubongiphatsela emarabha. Ngiyawadzinga ehhovisini lami.” UMzalwane Knorr utsi intfo yekucala labekayenta kuya endzaweni lokugcinwa kuyo tintfo, atsatse emarabha awafake ekhikhini. Emini abewatsatsa awayise ehhovisini leMzalwane Rutherford. Loko bekuyintfo lencane, kodvwa kwakubalulekile kuMzalwane Rutherford. Ngemuva kwaloko uMzalwane Knorr watsi kimi: “Ngitsandza kuba nemapeniseli lalotiwe ehhovisini lami. Ngicela ungilotele wona bese ungibekela ehhovisini njalo ekuseni.” Iminyaka leminyenti ngangiciniseka kutsi emapeniseli akhe alotiwe.
UMzalwane Knorr abevame kukhuluma ngesidzingo sekulalela ngekucophelela nangabe sicelwa kutsi sente umsebenti lotsite. Ngalelinye lilanga, wanginiketa sicondziso lesicacile mayelana nekusebenta indzaba letsite, kodvwa angizange ngimlalelisise. Loko kwaphumela ekutseni ngimdvumate kakhulu. Ngeva buhlungu, ngako ngabhala incwadzi lemfishane lebeyitsi ngitisola kakhulu ngaloko lengikwentile futsi ngibona kuncono kutsi ngiyekele kusebenta ehhovisini lakhe. Ngalelo langa ekuseni, uMzalwane Knorr weta kimi watsi: “Robert, ngiyitfolile incwadzi yakho. Wente liphutsa, futsi ngikhulumile nawe ngalendzaba. Ngiyaciniseka kutsi utakunaka kakhulu loko esikhatsini lesitako. Nyalo asibuyele emsebentini.” Ngakujabulela kakhulu kungicabangela kwakhe ngemusa.
Ngesikhatsi sengisebente eBethel iminyaka lesiphohlongo, bengicabanga ngekuchubeka ngiseBethel. Kodvwa loko kwashintja. Nasekusondzela sikhatsi semhlangano wetive lobewutawuba seYankee Stadium nasePolo Grounds nga-1958, ngabona Lorraine Brookes, lengahlangana naye nga-1955 ngesikhatsi alihlahlandlela eMontreal, eCanada. Sangijabulisa simo sakhe sengcondvo ngemsebenti wasikhatsi sonkhe nesifiso sakhe sekuya nome ngukuphi lapho inhlangano yaJehova ingamtfumela khona. Lorraine abenemgomo wekuya eSikolweni SaseGileyadi. Nga-1956 nakaneminyaka lengu-22 budzala, wamenywa ekilasini lesi-27. Ngemuva kwekuphotfula, wabelwa eBrazil kutsi ayewuba sitfunywa selivangeli khona. Mine naLorraine savuselela buhlobo betfu nga-1958 futsi wavuma ngesikhatsi ngicela kumshada. Sahlela kutsi sishade ngemnyaka lolandzelako sinelitsemba lekutsi sitawubese singenela umsebenti wekuba titfunywa telivangeli sobabili.
Ngesikhatsi ngitjela uMzalwane Knorr ngesifiso sami, wancoma kutsi sime iminyaka lemitsatfu, ngemuva kwaloko sishade, bese sikhonta eBethel yaseBrooklyn. Ngaleso sikhatsi, kuze bantfu labashadene bahlale eBethel ngemuva kwemshado wabo, munye wabo bekufanele abe sekakhonte eBethel iminyaka lelishumi nobe ngetulu, lona lomunye cishe sekakhonte iminyaka lemitsatfu. Ngako-ke, Lorraine wavuma kukhonta iminyaka lemibili eBethel yaseBrazil bese ukhonta umnyaka munye eBethel yaseBrooklyn ngaphambi kwekutsi sishade.
Kuphela kwendlela lebesichumana ngayo kuleminyaka yekucala lemibili setsembisene umshado, bekukubhalelana tincwadzi. Bekumba ecolo kushaya lucingo, futsi bekute ema-e-mail ngaleso sikhatsi. Nasishada nga-September 16, 1961, saba nelilungelo lekutsi uMzalwane Knorr asibekele inkhulumo yemshado. Kuliciniso kutsi leminyaka lesayicitsa singakashadi yabonakala shengatsi isikhatsi lesidze. Kodvwa nyalo, nasibuka emuva njengobe senetisekile futsi sijabulile kuleminyaka lengetulu kwalengu-50 sishadile, asitisoli ngekucitsa leso sikhatsi singakashadi.
Nga-1964, nganiketwa lilungelo lekuvakashela lamanye emave ngibe ngumbonisi lovakashela emagatja. Ngaleso sikhatsi, bafati bebangahambi nemadvodza abo nakavakashela lamave. Nga-1977 kwalungiswa loko, futsi bafati bacala kuhamba nemadvodza abo. Ngalowo mnyaka, mine naLorraine saphekeletela Grant na-Edith Suiter nabavakashele ligatja laseJalimane, lase-Austria, laseGreece, laseCyprus, laseTurkey, nelaka-Israyeli. Angu-70 seka onkhe emave lengiwavakashele.
Kulolunye luhambo lwetfu nasiya eBrazil nga-1980, sendlula ngaseBelém, lidolobha lelisenkhabeni yemhlaba lapho Lorraine ake waba sitfunywa selivangeli khona. Saphindze savakashela bazalwane eManaus. Enkhulumeni leyayetfulwa enkhundleni yetemidlalo, sabona licembu lebantfu lihleti ndzawonye futsi belingalandzeli lisiko lelivamile kubantfu baseBrazil lekutsi bodzadze bacabuzane etihlatsini nekutsi bazalwane bachawulane. Kungani belingakwenti loku?
Lelicembu lebantfu bekubazalwane betfu lababuya endzaweni yalabanebulephelo ehlatsini lemvula lase-Amazon. Ngenca yekuphepha, bebangafuni kuhlangana nalabanye labebete kutewulalela lenkhulumo. Nobe kunjalo, batitsintsa tinhlitiyo tetfu, futsi ngeke siyikhohlwe injabulo leyayigcwele emehlweni abo. Aliciniso emavi a-Isaya latsi: “Tinceku tami tiyawuhlabela ngenca yekujabula lokuphuma etinhlitiyweni tato.”—Isa. 65:14.
Mine naLorraine sivame kukhumbula iminyaka lengetulu kwalengu-60 lesiyicitse sisemsebentini wekutinikela kuJehova. Sijabula kakhulu ngetindlela lesibusiswe ngato ngesizatfu sekutsi sivumele Jehova kutsi asicondzise ngenhlangano yakhe. Nanobe ngingasakhoni kuhamba emave lahlukahlukene njengobe ngangenta eminyakeni leyendlulile, ngiyakhona kuwenta kahle umsebenti wami njengobe ngingumsiti weSigungu Lesibusako, ngisebenta neKomidi Yebachumanisi kanye neKomidi Yemsebenti. Ngilijabulela kakhulu lilungelo lekuba nencenye ekusekeleni bazalwane bemhlaba wonkhe ngalendlela. Kusijabulisa kakhulu kubona linani lelikhulu lemajaha netintfombi lelingenela umsebenti wasikhatsi sonkhe linesimo sengcondvo lesinjengesa-Isaya, lowatsi: “Nangu mine, tfuma mine!” (Isa. 6:8) Labazalwane nabodzadze bakhombisa kuba liciniso kwalamavi alombonisi wesifundza lowatsi kimi: “Ngenela umsebenti wasikhatsi sonkhe. Ngeke wati kutsi utakuholela kuphi.”
^ sig. 20 Kute utfole umlandvo wekuphila walabazalwane, fundza bomagazini be-Sicongosekulindza labalandzelako: Thomas J. Sullivan (August 15, 1965, ngesiNgisi); Klaus Jensen (October 15, 1969, ngesiNgisi); Max Larson (September 1, 1989, ngesiZulu); Hugo Riemer (September 15, 1964, ngesiNgisi); naGrant Suiter (February 15, 1984, ngesiZulu).
“Kute umuntfu longasebentela emakhosi lamabili . . . Ngeke nikhonte Nkulunkulu kanye nemcebo.”—MAT. 6:24.
1-3. (a) Ngutiphi tinkinga temali bantfu labanyenti lababhekana nato lamuhla, futsi labanye betama njani kuticatulula? (Buka sitfombe lesisekucaleni kwalesihloko.) (b) Ngukuphi kukhatsateka lokuba khona mayelana nekukhulisa umntfwana?
MARILYN* utsi: “Onkhe emalanga, James, indvodza yami abebuya emsebentini adziniwe, kodvwa umholo wakhe bewungateneli tidzingo tetfu. Bengifuna kumetfula umtfwalo futsi ngisite nasekutsengelene indvodzana yetfu Jimmy, tintfo letinhle labanye bontsanga yakhe labebanato esikolweni.” Marilyn abefuna nekusita tihlobo tabo futsi abeke nemali kute ibasite esikhatsini lesitako. Bangani bakhe labanyenti bebatfutsele kulamanye emave kute batfole imali lenyenti. Ngesikhatsi naye sekacabanga kutfutsa, wangabata kwenta njalo. Kungani angabata?
2 Marilyn bekesaba kushiya umndeni wakhe loligugu neluhlelo lwabo lolungashintji lwekufundza ngaNkulunkulu. Nobe kunjalo, watitjela kutsi labanye bahambile baya kulamanye emave kwesikhashana futsi imindeni yabo beyibonakala ichuba kahle ebuhlotjeni bayo naNkulunkulu. Kodvwa bekatibuta kutsi utamkhulisa njani Jimmy abe ahlala khashane. Abetawukhona yini kukhulisa indvodzana yakhe ‘ngekuyiyala ngesicondziso saJehova’ asebentisa i-Internet?—Ef. 6:4.
3 Marilyn wafuna sicondziso. Indvodza yakhe beyingafuni kutsi ahambe, kodvwa yamtjela kutsi ngeke imvimbe. Labadzala nalabanye ebandleni bameluleka kutsi angahambi, kodvwa bodzadze labanyenti bamkhutsata kutsi aye kulelinye live. Batsi kuye: “Nangabe uwutsandza umndeni wakho, utawuhamba. Ungachubeka ukhonta Jehova.” Kungabata kwakhe akuzange kumvimbe, ngako Marilyn wavalelisa James naJimmy wahamba wayewusebenta ngesheya kwetilwandle. Wabetsembisa watsi: “Ngeke ngihambe sikhatsi lesidze.”
4. Kungani bantfu labanyenti batfutsela kulamanye emave, futsi ngalokuvamile ngubani logcine asanakekela bantfwana babo?
4 Jehova akafuni kutsi tinceku takhe tiphuye, futsi kutfutsa kuyindlela leseyisetjentiswe sikhatsi lesidze kute kucedvwe buphuya. (Hla. 37:25; Taga 30:8) Kute Jakobe angalambi, watfumela emadvodzana akhe eGibhithe kutsi ayewutsenga kudla.* (Gen. 42:1, 2) Lamuhla bantfu labanyenti labakhetsa kutfutsela kulamanye emave, basuke bangashiyi emakhaya abo ngenca yekutsi babulawa yindlala. Kungenteka kutsi banetikweleti letinyenti. Labanye basuke bafuna kutfutfukisa lizinga lekuphila kwemindeni yabo. Kute bakwati kuphumelelisa imigomo yabo kulesimo lesihhohlokako kutemnotfo, labanyenti bagcine sebahlala khashane nemindeni yabo, kungaba seveni labakulo nobe kulelinye live. Ngalokuvamile, bashiya bantfwana labancane kutsi banakekelwe ngumtali munye, ngumntfwana wabo losakhulile, batali babo, nguletinye tihlobo nome bangani. Nanobe kubavisa buhlungu labo labatfutsele kulamanye emave kushiya umuntfu labashade naye nobe bantfwana, linyenti labo linemuva wekutsi kusuke kute lelingakwenta.
5, 6. (a) Yini Jesu layifundzisa mayelana nenjabulo nekuvikeleka? (b) Ngutiphi tidzingo Jesu lafundzisa balandzeli bakhe kutsi batithantazele? (c) Jehova usibusisa ngayiphi indlela?
5 Ngesikhatsi sekuphila kwaJesu, bantfu labanyenti bebaphuyile futsi beswele, kungenteka bebacabanga kutsi kuze bajabule futsi bative bavikelekile, bebadzinga imali lenyenti. (Mak. 14:7) Kodvwa Jesu bekangafuni kutsi bantfu babeke litsemba labo emalini. Bekafuna kutsi batsembele kuJehova longuMtfombo wemcebo lohlala phakadze. ENshumayelweni yakhe yaseNtsabeni, Jesu wachaza kutsi injabulo sibili kanye nekuvikeleka akutfolakali ekubeni netintfo letinyenti nobe ngemandla etfu, kodvwa kutfolakala ngekuba nebuhlobo lobuhle naBabe wetfu wasezulwini.
6 Emthantazweni wakhe losibonelo, Jesu akazange asifundzise kutsi sithantazele kuba nemali lenyenti, kunaloko wasifundzisa kutsi sithantazele tidzingo tetfu tamalanga onkhe, “sinkhwa setfu salamuhla.” Watjela tilaleli takhe ngalokucacile watsi: “Ningatibekeli umcebo emhlabeni . . . Kodvwa tibekeleni umcebo ezulwini.” (Mat. 6:9, 11, 19, 20) Singametsemba Jehova kutsi utasibusisa njengobe asetsembisile. Sibusiso saNkulunkulu sisho lokungetulu kwekumane nje asemukele; sihlanganisa kusentela konkhe lesikudzingako. Ecinisweni, indlela yekutfola injabulo sibili kanye nekuvikeleka, kutsi setsembe Babe wetfu losinakekelako kunekutsi sibeke litsemba letfu emalini.—Fundza Matewu 6:24, 25, 31-34.
7. (a) Jehova uwunikete bobani umtfwalo wekukhulisa bantfwana? (b) Kungani batali bobabili kudzingeka bawutfwale umtfwalo wekukhulisa bantfwana babo?
7 ‘Kufuna kucala kulunga kwaNkulunkulu’ kufaka ekhatsi kuba nembono waJehova ngetibopho temndeni. UMtsetfo waMosi unalesimiso lesisebenta kumaKhristu: Batali kufanele bafundzise bantfwana babo ngaNkulunkulu. (Fundza Dutheronomi 6:6, 7.) Nkulunkulu unikete batali umtfwalo wekufundzisa bantfwana, hhayi bogogo nabomkhulu, nobe lomunye umuntfu. INkhosi Solomoni yatsi: “Ndvodzana yami, lalela umyalo weyihlo, ungayali imfundziso yenyoko.” (Taga 1:8) Jehova bekahlose kutsi batali bobabili batfwale umtfwalo wekukhulisa bantfwana babo futsi babafundzise. (Taga 31:10, 27, 28) Lokunyenti bantfwana labakufundza kubatali babo, ikakhulukati loko lokumayelana nekukhonta Nkulunkulu, bakufundza nababeva bakhuluma ngaJehova malanga onkhe nanababona sibonelo sebatali babo.
8, 9. (a) Nguluphi lushintjo loluvame kuba khona nangabe umtali ahlala khashane nemndeni wakhe? (b) Ngumuphi umonakalo emiveni nasekutiphatseni longabangwa kwehlukana kwemndeni?
8 Ngaphambi kwekutsi batfutsele kulamanye emave, labo labahambako bacale babuke loko lokungaba yinkinga naloko labangalahlekelwa ngiko, kodvwa bancane lababona yonkhe imiphumela lengabangwa kushiya imindeni yabo. (Taga 22:3)* Ngekushesha nje ngemuva kwekutsi Marilyn asahambile, wacala kuva buhlungu lobukhulu ngekwehlukana nemndeni wakhe. Indvodza yakhe nendvodzana yakhe nabo beva buhlungu. Jimmy indvodzana yakhe abesolo aphikelela ambuta atsi: “Ungishiyeleni?” Njengobe tinyanga labehlele kutihlala tagcine tiyiminyaka, wabona lushintjo lolungajabulisi emndenini wakhe. Jimmy wagcine angasatsandzi kukhuluma naye futsi buhlobo babo bancipha kancane kancane. Ngenhlitiyo lebuhlungu utsi: “Lutsandvo lwakhe ngami lwaphela.”
9 Nangabe batali nebantfwana bangahlali ndzawonye njengemndeni, imiva yabo kanye nekutiphatsa kwabo kungase kuphatamiseke.* Uba mkhulu umonakalo nangabe labantfwana babancane futsi behlukene nebatali babo sikhatsi lesidze. Marilyn wachazela Jimmy kutsi kuhamba kwakhe bekutawusita yena. Kodvwa kuJimmy kwaba shengatsi make wakhe sewumlahlile. Kwacale kwamtfukutselisa kungabi khona kwamake wakhe. Kodvwa bekutsi make wakhe nakatewuvakasha, kwagcine sekumtfukutselisa kuba khona kwakhe. Njengobe kuvamile kubantfwana labashiywe batali, Jimmy weva shengatsi make wakhe akusamfaneli kuhlonishwa nekutsandvwa.—Fundza Taga 29:15.
10. (a) Kuvala sikhala sekungabi khona kwemtali ngetipho kungaba namiphi imiphumela kubantfwana? (b) Yini leshodako nangabe umtali etama kukhulisa bantfwana bakhe akhashane?
10 Nanobe Marilyn etama kuvala sikhala sekungabi khona kwakhe ekhaya ngekutsi atfumele imali netipho, wabona kutsi loko bekumehlukanisa nendvodzana yakhe futsi kuyifundzisa kutsi itsandze imali kunekutsandza Jehova kanye nemndeni. (Taga 22:6) Jimmy bekamtjela atsi: “Ungasabuyi. Chubeka nje utfumela tipho.” Marilyn wase uyabona kutsi ngeke akhone kukhulisa indvodzana yakhe asebentisa tincwadzi, lucingo nobe tinhlelo tekucocisana nibe nibonana (video chats). Uyachaza utsi: “Ngeke ukhone kwanga umntfwana wakho nobe umcabuze nasekayewulala usebentisa i-Internet.”
11. (a) Nangabe bantfu labashadene bangahlali ndzawonye ngenca yemsebenti, umshado wabo ungatsintseka njani? (b) Lomunye dzadze wasitwa yini kutsi abone sidzingo sekubuyela ekhaya?
11 Buhlobo baMarilyn naJehova kanye naJames indvodza yakhe, nabo balimala. Bekaba nelilanga linye nobe ngaphansi evikini lekutihlanganisa nebazalwane kanye nekushumayela, futsi bekufanele alwisane nesilingo semcashi wakhe sekufuna kulala naye. Njengobe bekute umuntfu lebebangatsembela kuye nabasetinkingeni, boMarilyn naJames besebatitjela labanye bantfu tinkinga tabo futsi kwala kancane kutsi batiphatse kabi ngekwelicasi. Marilyn wabona kutsi nanobe yena nendvodza yakhe bangazange baphinge, kodvwa bebangakhoni kulandzela seluleko seliBhayibheli sekwenetisa tidzingo tabo temivelo kanye netelicasi ngalesikhatsi bangahlali ndzawonye. Bebangakhoni kucoca ngalokusengcondvweni yabo, babukane, bamomotseke, babambane kamnandzi, bangane, babonisane “lutsandvo,” nobe banikane ‘lokubafanele’ emshadweni. (Ngo. 1:2; 1 Khor. 7:3, 5) Bebangakhoni kukhonta Jehova bakanye nendvodzana yabo. Marilyn uyakhumbula: “Ngalesikhatsi ngiva emhlanganweni kutsi kuba nekukhonta kwemndeni njalo kumcoka kakhulu kute sisindze ngelilanga lelikhulu laJehova, ngabona kutsi kufanele ngibuyele ekhaya. Kwadzingeka kutsi ngicalele phansi ngakhe buhlobo bami naJehova kanye nemndeni wami.”
12. Ngusiphi seluleko semBhalo lesinganiketwa labo labangahlali nemindeni yabo?
12 Sincumo saMarilyn sekubuyela ekhaya semukelwa ngetindlela letingefani. Labadzala ebandleni lebekakulo ngesheya kwetilwandle bamncoma ngekukholwa kwakhe nangekuba nesibindzi. Kodvwa labanye labebahlala khashane nebantfu labashade nabo nemindeni yabo abazange bamncome. Esikhundleni sekulandzela sibonelo sakhe lesihle, betama kumyekelisa. Batsi: “Utawubuya lapha kungakapheli nesikhatsi lesidze uhambile. Utawuphila ngani nawubuyela ekhaya?” Esikhundleni sekukhuluma ngalendlela ledvumatako, emaKhristu kufanele ‘asangulukise bafati labasebasha kutsi batsandze emadvodza abo kanye nebantfwababo . . . basebente emakhaya abo,’ “kute livi laNkulunkulu lingahlanjalatwa.”—Fundza Thithusi 2:3-5.
13, 14. Kungani kubeka Jehova kucala kunaloko lokulindzelwe ngumndeni kudzinga kukholwa? Fanekisa.
13 Bantfu labanyenti labatfutsela kulamanye emave bakhulele etindzaweni lapho kubaluleke kakhulu kuhlonipha emasiko nekunakekela umndeni, ikakhulukati batali. Nangabe umKhristu angahambisani nemikhuba levamile yaleyo ndzawo nobe tifiso temndeni kute ajabulise Jehova, usuke akhombisa kutsi unekukholwa.
14 Cabanga ngendzaba yaCarin. Utsi: “Ngesikhatsi indvodzana yami Don italwa, mine nendvodza yami besisebenta kulelinye live futsi bengisandza nje kucala kufundzelwa liBhayibheli. Bonkhe emndenini wakitsi bebalindzele kutsi ngimikise Don ekhaya kute akhuliswe batali bami sidzimate sibe nemali leyenele.” Ngesikhatsi Carin aphikelela kutsi utatikhulisela yena indvodzana yakhe, tihlobo takhe lokufaka ekhatsi nendvodza yakhe bamhleka batsi ulivila. Carin utsi: “Ecinisweni, ngaleso sikhatsi nami bengingaboni kutsi kubi ngani kushiya Don kute akhuliswe batali bami iminyaka nje lembalwa. Kodvwa bengati kutsi Jehova unikete tsine batali umsebenti wekukhulisa indvodzana yetfu.” Ngesikhatsi Carin atetfwala kwesibili, indvodza yakhe lengakholwa yamcindzetela kutsi asikhiphe lesisu. Sincumo sakhe lesihle labekasente ekucaleni sasikucinisile kukholwa kwakhe, futsi waphindze wabambelela kuJehova. Nyalo yena, indvodza yakhe nebantfwana babo bayajabula ngesizatfu sekutsi bahlala ndzawonye. Kube Carin wahambisa munye nobe bobabili bantfwana bakhe kutsi bayewukhuliswa ngulomunye umuntfu, umphumela wawutawehluka kakhulu.
15, 16. (a) Chaza lokuhlangenwe nako kwalomunye dzadze ngesikhatsi asengumntfwana angahlali nebatali bakhe. (b) Kungani ancuma kwenta ngendlela lehlukile nasekakhulisa indvodzakati yakhe?
15 Lomunye Fakazi lokutsiwa nguVicky, utsi: “Ngakhuliswa ngugogo wami iminyaka lembalwa, njengobe batali bami bebahlala nasisi wami lomncane. Ngalesikhatsi sengiyewuhlala nebatali bami, indlela lebengitiva ngayo ngabo beseyishintjile. Sisi wami abetiva akhululekile kukhuluma nabo, kubanga, nekuba nebudlelwane lobusedvute nabo. Ngangitiva ngingakasondzelani nebatali bami, ngisho sengimdzala ngakutfola kumatima kubakhombisa indlela lengitiva ngayo. Mine nasisi wami setsembise batali betfu kutsi sitabanakekela nasebakhulile. Kodvwa loko ngitawukwenta ngenca yekutsi ngibophekile, sisi wami yena utawukwenta ngenca yekutsi uyabatsandza.”
16 Vicky utsi: “Nyalo make ufuna ngimnike indvodzakati yami kutsi ayikhulise, njengobe nje nami angimikisa kugogo. Ngekuhlakanipha ngalile. Mine nendvodza yami sifuna kukhulisa umntfwana wetfu ngendlela lefunwa nguJehova. Angifuni kulimata budlelwane bami nendvodzakati yami.” Vicky ubonile kutsi indlela lekahle yekuphumelela, kubeka Jehova netimiso takhe kucala kunekufuna kuba nemali nekwenta loko lokulindzelwe ngumndeni. Jesu washo ngalokucacile watsi: “Kute umuntfu longasebentela emakhosi lamabili,” Nkulunkulu kanye nemcebo.—Mat. 6:24; Eks. 23:2.
17, 18. (a) Ngukuphi lapho emaKhristu aba nenkhululeko khona yekutikhetsela? (b) Ngumiphi imibuto lesitawucoca ngayo esihlokweni lesilandzelako?
17 Babe wetfu, Jehova, wetsembise kusisita sitfole tintfo lesitidzinga sibili nangabe sibeka kucala uMbuso nekulunga kwakhe ekuphileni kwetfu. (Mat. 6:33) Ngako-ke, ngaso sonkhe sikhatsi emaKhristu eliciniso aba nenkhululeko yekutikhetsela. Jehova wetsembisa kusentela ‘indlela yekuphuma’ lengadzingi kutsi silahle timiso teliBhayibheli ngisho nobe sibhekana natiphi tinsayeya. (Fundza 1 Khorinte 10:13.) ‘Nasilindza Jehova ngesineke,’ ‘setsembele kuye’ ngekuthantazela kuhlakanipha nesicondziso sakhe nangekulandzela imiyalo netimiso takhe, ‘yena-ke utawutsatsa sinyatselo.’ (Hla. 37:5, 7) Utayibusisa kakhulu imetamo yetfu yekukhonta yena kuphela njengeNkhosi sibili. Nasimenta ete kucala ekuphileni kwetfu, utawusenta ‘sichume.’—Catsanisa naGenesisi 39:3.
18 Yini lengentiwa kute kulungiswe umonakalo lobangelwe kuhlala khashane nemndeni? Ngutiphi tinyatselo lesingatitsatsa kute sinakekele imindeni yetfu ngaphandle kwekuhlala khashane nayo? Singabakhutsata njani ngelutsandvo labanye kutsi batsatse tincumo letikahle kulendzaba? Sihloko lesilandzelako sitawucoca ngalemibuto.
^ sig. 1 Emabito ashintjiwe.
^ sig. 4 Sikhatsi ngasinye emadvodzana aJakobe nakaya eGibhithe, kungenteka abecitsa sikhatsi lesingengci emavikini lamatsatfu akhashane nemindeni yawo. Ngemuva kwesikhatsi, Jakobe nemadvodzana akhe batfutsela eGibhithe, futsi bahamba nebafati kanye nebantfwana babo.—Gen. 46:6, 7.
^ sig. 8 Fundza i-“Phaphama!” ya-February 2013 lenesihloko lesitsi “Ukuthuthela Kwelinye Izwe—Amaphupho Namaqiniso,” (letfolakala ngesiZulu).
^ sig. 9 Imibiko levela emaveni lahlukehlukene iveta kutsi kuhlala khashane nemuntfu loshade naye nobe bantfwana, uye kuyosebenta kulelinye live ngiko lokufake sandla etinkingeni letinkhulu labanye lababa nato. Loku kufaka ekhatsi kungetsembeki kwebantfu labashadene, bunkonkoni, nobe kulalana kwetihlobo, kantsi kubantfwana kungabanga lushintjo endleleni labenta ngayo tintfo, kwehlise lizinga labafundza ngalo esikolweni, babe nelulaka, bakhatsateke, bacindzeteleke, bafune nekutibulala.
‘Bani nesibindzi futsi utsi: “Jehova ungumsiti wami.”’—HEB. 13:6.
1, 2. Ngutiphi tinsayeya bantfu labanyenti labatfutsele kulamanye emave labahlangabetana nato nababuyela emakhaya? (Buka sitfombe lesisekucaleni kwalesihloko.)
EDUARDO* utsi: “Ngesikhatsi ngisebenta kulelinye live bengisebenta kahle futsi ngihola imali lenyenti. Kodvwa ngesikhatsi ngicala kufundza liBhayibheli naBoFakazi BaJehova, ngabona kutsi nginemsebenti lobalulekile wekunakekela buhlobo umndeni wami lonabo naNkulunkulu, hhayi nje tidzingo tawo tenyama kuphela. Ngako ngabuyela ekhaya.”—Ef. 6:4.
2 Eduardo bekati kutsi ngekubuyela ekhaya bekajabulisa Jehova. Kodvwa njengaMarilyn lokukhulunywe ngaye esihlokweni lesendlulile, Eduardo bekusadzingeka avusetele buhlobo bakhe nemndeni wakhe. Waphindze wahlangabetana nensayeya yekusekela umfati wakhe kanye nebantfwana bakhe eveni lelihhohlokile kutemnotfo. Bekatawutiphilisa ngani? Nguluphi lusito labengalutfola kulabanye ebandleni?
3. Kungabi khona kwemtali kubatsintsa njani bantfwana?
3 Eduardo uyavuma utsi: “Ngabona kutsi bantfwana bami bengibashiye ngesikhatsi lebebasidzinga ngaso kakhulu sicondziso sami kanye nelutsandvo lwami. Bengingahlali nabo kute ngibafundzele tindzaba letiseBhayibhelini, ngithantaze nabo, ngibagone futsi ngidlale nabo.” (Dut. 6:7) Anna indvodzakati yakhe lendzala, utsi: “Bengitiva ngingakavikeleki ngobe babe bekangahlali natsi. Ngesikhatsi abuya, besati nje buso bakhe nelivi lakhe kuphela. Bengingajabuli nakangigaca.”
4. Kungabi khona kwendvodza kulitsintsa njani likhono layo lekufeza indzima yayo njengobe iyinhloko yemndeni?
4 Kungabi khona kwendvodza kulimata likhono layo lekudlala indzima yayo njengobe iyinhloko yemndeni. Ruby umfati wa-Eduardo, utsi: “Kwadzingeka kutsi ngibe nguMake ngiphindze ngibe nguBabe futsi besengikwetayele kwenta tonkhe tincumo tasekhaya. Ngesikhatsi Eduardo abuya, kwadzingeka ngifundze kutsi kusho kutsini kutitfoba kwebuKhristu. Ngisho nanyalo, ngihle ngidzinga kutikhumbuta kutsi indvodza yami ikhona.” (Ef. 5:22, 23) Eduardo uyengeta: “Emadvodzakati ami beseketayele kucela imvume yekwenta lokutsite kumake wawo. Sabese siyabona kutsi bantfwana betfu kufanele babone kutsi senta tincumo kanye kanye futsi kwadzingeka ngifundze kuhola ngendlela yebuKhristu.”
5. Lomunye babe wetama njani kulungisa umonakalo lobewubangelwe kungabi khona kwakhe ekhaya, futsi loko kwaba namuphi umphumela?
5 Eduardo bekatimisele kwenta konkhe langakwenta kute avusetele buhlobo bakhe nemndeni wakhe futsi acinise nebuhlobo babo naNkulunkulu. Utsi: “Umgomo wami bewukutsi nginamatselise emaciniso kubantfwana bami ngelivi nangesibonelo, hhayi nje ngekutsi ngitsi ngiyamtsandza Jehova kuphela kodvwa ngiphindze ngikukhombise loko.” (1 Joh. 3:18) Jehova wasibusisa yini sento sa-Eduardo lesikhombisa kutsi unekukholwa? Anna uyaphendvula: “Kubona yonkhe imetamo yakhe yekufuna kuba ngubabe lokahle kanye nekusondzelana natsi, kwenta umehluko lomkhulu. Nasimbona etama kufinyelela imisebenti ebandleni, sativa sitigcabha ngaye. Live beletama kusikhweshisa kuJehova. Kodvwa sabona batali betfu babambelele ecinisweni, ngako natsi setama kulingisa bona. Babe wasetsembisa kutsi ngeke aphindze asishiye, futsi akazange. Kube wasishiya, kungenteka kutsi ngabe angikho enhlanganweni yaJehova lamuhla.”
6. Ngusiphi sifundvo labanye batali labasifundza ngesikhatsi kunemphi?
6 Lokunye lokuhlangenwe nako kukhombisa kutsi ngesikhatsi kunemphi emaveni laseNingizimu Nshonalanga yeYurophu, bantfwana baBoFakazi BaJehova lebebahlala kulawo mave bebajabulile nanobe bebaphila kamatima. Ngasiphi sizatfu? Ngobe batali labebangakhoni kuya emsebentini, bebahlala ekhaya bafundzise bantfwana babo, badlale nabo futsi bacoce nabo. Sitfola siphi sifundvo? Bantfwana badzinga kuba nebatali babo ngetulu kwekuphiwa imali nobe tipho. Ecinisweni, njengobe nje liVi laNkulunkulu lisho, bantfwana batawuzuza nangabe banakwa futsi baceceshwa batali babo.—Taga 22:6.
7, 8. (a) Nguliphi liphutsa labanye batali labebatfutsele kulenye indzawo labalentako nababuya? (b) Batali bangabasita njani bantfwana babo kutsi balwisane nemiva yekutfukutsela?
7 Lokubuhlungu kutsi ngesikhatsi labanye batali labebatfutsele kulamanye emave babuya, bese batfukutselelwa bantfwana babo, bavele batsi: “Awubongi yini ngako konkhe lokutidzela lengikwentele kona?” Nanobe kunjalo, kutfukutsela kwebantfwana kuvamise kwentiwa kutsi bebangekho batali babo. Yini umtali langayenta kute alungise lesimo?
8 Cela Jehova akusite ukhombise emalunga emndeni wakho kutsi uyawakhatsalela. Ngemuva kwaloko, nawukhuluma nemndeni wakho, vuma kutsi nawe ufake sandla kulenkinga. Kucolisa ngalokusuka enhlitiyweni kungasita. Njengobe umuntfu loshade naye nome bantfwana babona kutsi uhlale wenta imetamo yekulungisa tintfo, batabubona bucotfo bakho. Ngekutimisela nangekuba nesineke, ungaphindze utsandvwe ngumndeni wakho futsi kancane kancane ukuhloniphe.
9. Kungani ‘kunakekela’ imindeni yetfu kungadzingi kutsi sihlale siphishanekela umcebo?
9 Umphostoli Pawula watsi nangabe emaKhristu lasakhulile angasakhoni kutinakekela, bantfwana bawo nebatukulu kufanele “babuyisele kubatali nakubogogo nabomkhulu babo loko lokubafanele.” Kodvwa Pawula waphindze wakhutsata onkhe emaKhristu kutsi enetiswe kutfola tidzingo tamalanga onkhe—lokufaka ekhatsi kudla, kwekwembatsa nendzawo yekuhlala. Akukafaneli silwele kuphila imphilo lesezingeni lelisetulu nobe kufuna kuba nemali lenyenti lesitayisebentisa esikhatsini lesitako. (Fundza 1 Thimothi 5:4, 8; 6:6-10.) Kute ‘anakekele lababakhe,’ umKhristu akudzingeki kutsi atifunele umcebo kulelive lelitawendlula ngekushesha. (1 Joh. 2:15-17) Akukafaneli sivumele “kuyenga kwemcebo” nobe “tinkinga talelive” kwente imindeni yetfu ‘ingasakubambisisi kuphila lokungukonakona,’ lokutawube kusemhlabeni lomusha lolungile waNkulunkulu.—Mak. 4:19; Luk. 21:34-36; 1 Thim. 6:19.
10. Singakubonisa njani kuhlakanipha kwaNkulunkulu endzabeni yekuba netikweleti?
10 Jehova uyati kutsi siyayidzinga imali letsite. Kodvwa imali ngeke isivikele nobe isilondvolote ngendlela kuhlakanipha kwaNkulunkulu lokungenta ngayo. (Shu. 7:12; Luk. 12:15) Etimeni letinyenti, bantfu abatiboni tingoti tekusebenta ngesheya kwetilwandle, kantsi futsi kute nesicinisekiso sekutsi batawutfola imali lenyenti nabasebenta kulelinye live. Ecinisweni, kunetingoti letinkhulu loko. Bantfu labanyenti labatfutsele kulamanye emave, babuya banetikweleti letinyenti kakhulu. Kunekutsi babe nesikhatsi lesinyenti sekukhonta Nkulunkulu, bagcine sebakhonta labo lababakweleta imali. (Fundza Taga 22:7.) Kukuhlakanipha kutsi ungabi netikweleti sanhlobo.
11. Kusebentisa kahle imali kungayisita njani imindeni kutsi ingakhatsateki kakhulu ngayo?
11 Eduardo bekati kutsi kute aphumelele njengobe abesancume kuhlala nemndeni wakhe, bekufanele ayisebentise kahle imali. Yena nemfati wakhe babhala phansi luhlelo lwekusebentisa imali kute batsenge tintfo labatidzinga mbamba. Lendlela yekusebentisa imali beyibavumela kutsi batsenge tintfo letincane kakhulu kunaloko lebebakwetayele. Kodvwa bonkhe babambisana futsi abazange basebentise imali etintfweni letingakabaluleki.* Eduardo utsi: “Bantfwana bami ngabakhipha etikolweni letingekho ngaphansi kwahulumende ngase ngibatfolela tikolwa letikahle tahulumende.” Yena nemndeni wakhe bathantazela kutsi atfole umsebenti longeke uphatamise luhlelo lwabo lwekukhonta Nkulunkulu. Jehova wayiphendvula njani imithantazo yabo?
12, 13. Ngutiphi tinyatselo lomunye babe latitsatsa kute ondle umndeni wakhe, futsi Jehova wambusisa njani ngenca yekutimisela kwakhe kutsi aphile imphilo lemelula?
12 Eduardo utsi: “Eminyakeni yekucala lemibili bekumatima kuphila. Imali yami beyiphela kancane kancane, umholo wami longasho lutfo bewungakhoni kunakekela tindleko tetfu futsi nami bengitiva ngidziniwe. Kodvwa besikhona kuya kuyo yonkhe imihlangano siphindze siye ensimini ndzawonye.” Eduardo wakhetsa kungayemukeli imisebenti lebeyingamenta abe khashane nemndeni wakhe tinyanga nobe iminyaka. Utsi: “Esikhundleni saloko, ngafundza kwenta imisebenti leyehlukahlukene kuze kutsi nakuphela lomunye umsebenti, ngikwati kwenta lomunye.”
13 Ngesizatfu sekutsi Eduardo bekufanele abhadale tikweleti takhe kancane kancane, kwadzingeka kutsi abhadale intalo lenyenti yemali bekayibolekile. Kodvwa abekulungele kukwenta loko kute akhonte Jehova akanye nemndeni wakhe, njengobe nje Jehova afuna kutsi batali bente njalo. Eduardo utsi: “Nyalo ngitfola imali lengaphansi ngisho kwemaphesenti lalishumi aleyo lebengiyitfola ngesheya kwetilwandle, kodvwa-ke asilambi. ‘Ingalo yaSimakadze ayisiyimfisha.’ Ecinisweni, sabese sikhetsa kuba ngemahlahlandlela. Lokuphawulekako kutsi ngemuva kwekwenta njalo asizange sisakhatsateka kakhulu ngemali, futsi kunakekela tidzingo tenyama kwabese kuba melula kakhulu.”—Isa. 59:1.
14, 15. Imindeni ingakuncoba njani kucindzetelwa kutsi ibeke umcebo kucala kunetintfo letimayelana naNkulunkulu, futsi ungaba yini umphumela wesibonelo sayo lesihle?
14 Etindzaweni letinyenti, bantfu bativa baphocelelekile kutsi baphe tihlobo nebangani babo imali netipho. Eduardo utsi: “Loku kulisiko letfu futsi siyakutsandza kuphana,” kodvwa uchubeka atsi: “Mine nginesilinganiso. Ngitichazela ngekuhlakanipha tihlobo tami kutsi ngitawutipha ngalokusemandleni ami kuphela nje nakungaphatamiseki buhlobo umndeni wami lonabo naNkulunkulu kanye neluhlelo lesinalo lwekukhonta Nkulunkulu.”
15 Bantfu lebebatfutsile lababuyela emaveni abo nalabo labangavumi kutsatsa imisebenti letabenta bahlale khashane nemindeni yabo bavame kutfukutselelwa tihlobo tabo, futsi tikhulume kabi ngabo, kantsi tibese tiphatseka kabi ngobe tisuke tilindzele kutfola imali kubo. Letinye tize titsi bete lutsandvo. (Taga 19:6, 7) Anna indvodzakati ya-Eduardo utsi: “Nanobe kunjalo, nasingavumi kubekela eceleni tintfo letimayelana naNkulunkulu kute nje sitfole imali, letinye tihlobo tetfu tingagcine setibona kutsi ibaluleke kangakanani imphilo yetfu yebuKhristu. Kodvwa tingakucondza njani loko nangabe senta lokufiswa ngito?”—Catsanisa na-1 Phetro 3:1, 2.
16. (a) Umuntfu ‘angatikhohlisa njani ngekucabanga lokungemanga’? (Jak. 1:22) (b) Ngutiphi tincumo Jehova latibusisako?
16 Ngesikhatsi efika eveni lelinjingile, lomunye dzadze labeshiye indvodza yakhe nebantfwabakhe emuva, watsi kulabadzala belibandla: “Kunyenti kakhulu lokudzingeke kutsi sikudzele kute ngibe lapha. Kuze kwadzingeka nekutsi indvodza yami iyekele kuba ngulomdzala welibandla. Ngako-ke ngetsemba kutsi Jehova utangibusisa.” Jehova uhlale atibusisa tincumo lesitentako letikhombisa kukholwa kuye, kodvwa angasibusisa njani sincumo lesingahambelani nentsandvo yakhe, ikakhulukati nangabe kusho kulahla emalungelo langcwele ngaphandle kwesidzingo?—Fundza Hebheru 11:6; 1 Johane 5:13-15.
17. Kungani kufanele sifune sicondziso saJehova ngaphambi kwekutsi sente tincumo, futsi singakwenta njani loko?
17 Funa sicondziso saJehova ngaphambi kwekutsi wente tincumo nobe utibophele entfweni letsite, hhayi nasewutentile. Thantazela umoya longcwele, kuhlakanipha kwaNkulunkulu nesicondziso sakhe. (2 Thim. 1:7) Tibute naku: ‘Ngitimisele kulalela Jehova ngephansi kwatiphi timo? Ngitawumlalela yini ngisho nobe kumatima?’ Nangabe kunjalo, utimisele yini kumlalela nangabe kungadzingeka kutsi wehlise lizinga lakho lekuphila? (Luk. 14:33) Cela seluleko seliBhayibheli kulabadzala belibandla, ukhombise nekutsi uyasikholwa futsi uyasetsemba setsembiso saJehova sekukusita ngekutsi ulalele sicondziso sakhe. Labadzala ngeke bakwentele tincumo, kodvwa bangakusita kutsi wente tincumo letitakuletsela injabulo njengobe sikhatsi sichubeka.—2 Khor. 1:24.
18. Ngubani lonemtfwalo wekunakekela umndeni, kodvwa ngutiphi timo letingavula litfuba lekutsi labanye banikete lusito?
18 Jehova unikete inhloko yemndeni “umtfwalo” wekunakekela umndeni wayo lilanga ngalinye. Kufanele sibancome futsi sibathantazele labo labafeza lomtfwalo ngaphandle kwekushiya bantfu labashade nabo nobe bantfwana, ngisho nobe bacindzetelwa futsi balingeka kutsi bente njalo. Timo letisuke tingakalindzeleki, letifaka ekhatsi tehlakalo nobe timo letiphutfumako tetemphilo, tisivulela litfuba lekutsi sikhombise lutsandvo lwemaKhristu eliciniso futsi sibonisane luvelo. (Gal. 6:2, 5; 1 Phet. 3:8) Ungakwati yini kusekela ngetimali nakuvele simo lesiphutfumako nobe usite lomunye umKhristu kutsi atfole umsebenti endzaweni yangakini? Nawenta njalo, ungamsita kutsi angativa acindzeteleke kutsi ashiye umndeni wakhe kute ayewufuna umsebenti kulenye indzawo.—Taga 3:27, 28; 1 Joh. 3:17.
19, 20. Yini lengenta emaKhristu anetiseke ngekwati kutsi Jehova utawasita?
19 ImiBhalo isikhutsata itsi: “Indlela leniphila ngayo ayingabi yekutsandza imali, kodvwa yeneliswani tintfo leninato. Ngobe [Nkulunkulu] utsite: ‘Ngeke ngize ngikushiye, futsi ngeke ngize ngikulahle.’ Ngako sinesibindzi futsi sitsi: ‘Jehova ungumsiti wami; ngeke ngesabe. Umuntfu angangentani?’” (Heb. 13:5, 6) Loku singakusebentisa njani ekuphileni kwetfu?
20 Lomunye losanesikhatsi lesidze angulomdzala welibandla eveni lelitfutfukako utsi: “Bantfu bavamile kukhuluma ngendlela BoFakazi BaJehova labajabule ngayo. Bayabona kutsi ngisho naBoFakazi labeswele bahlale bagcoke kahle futsi babonakala baphila kancono kunalabanye.” Loku kuvumelana nesetsembiso Jesu lasisho kulabo lababeka uMbuso kucala. (Mat. 6:28-30, 33) UYihlo wasezulwini longuJehova uyakutsandza futsi ukufunela lokuncono, wena nebantfwana bakho. “Emehlo aSimakadze abuka emhlabeni wonkhe kucinisa labo labatinhlitiyo tabo titinikele kuye ngalokuphelele.” (2 Khr. 16:9) Usinikete imitsetfo yakhe lefaka ekhatsi leyo lemayelana nekuphila kwemndeni netidzingo tenyama kute kuzuze tsine. Nasiyilandzela, sisuke sikhombisa kutsi siyamtsandza futsi setsembele kuye. “Nguloku lokushiwo kutsandza Nkulunkulu, kutsi sigcine imiyalo yakhe; kantsi nemiyalo yakhe ayisiwo umtfwalo.”—1 Joh. 5:3.
21, 22. Yini lekwenta utimisele kukhombisa kutsi uyametsemba Jehova?
21 Eduardo utsi: “Ngiyati kutsi ngeke ngikhone kusibuyisa sikhatsi lengasicitsa ngingekho nemkami nebantfwana bami, kodvwa angihlali ngicabanga ngetintfo lengitisola ngato. Bantfu labanyenti lebengisebenta nabo banjingile kodvwa abakajabuli. Imindeni yabo inetinkinga letinkhulu. Kepha umndeni wami ujabule kakhulu! Kungitsintsa kakhulu kubona indlela labanye bazalwane kulelive lababeka ngayo tintfo letimayelana naNkulunkulu kucala ekuphileni kwabo, ngisho nobe beswele. Sonkhe siyatibonela kutsi setsembiso saJesu siliciniso.”—Fundza Matewu 6:33.
22 Bani nesibindzi! Khetsa kulalela Jehova futsi wetsembele kuye. Shengatsi lutsandvo lwakho ngaNkulunkulu, ngemuntfu loshade naye nangebantfwana bakho lungakwenta utimisele kufeza umtfwalo wekunakekela umndeni wakho ebuhlotjeni bawo naNkulunkulu. Nawenta njalo, utawubona kutsi ‘Jehova ungumsiti wakho.’
^ sig. 1 Emabito ashintjiwe.
^ sig. 11 Fundza i-“Phaphama!” ya-September 2011 leneluchungechunge lolutsi, “Indlela Yokuphatha Imali,” (letfolakala ngesiZulu).
“Emehlo aSimakadze abuka yonkhe indzawo, abone bonkhe bantfu labalungile nalabangakalungi.”—TAGA 15:3.
1, 2. Kusinaka kwaJehova kwehluke njani ekugadvweni ngemakhamera asemgwacweni?
EMAVENI lamanyenti, emakhamera asemgwacweni asetjentiswa kakhulu kute kubukwe indlela timoto letihamba ngayo futsi kutsetjulwe netitfombe nakuvele tingoti. Nangabe lamakhamera atsebule titfombe tengoti yemshayeli loshayise umuntfu wase uyabaleka, letitfombe tingasita emaphoyisa kutsi amtfole lomshayeli futsi ambophe. Ecinisweni, njengobe lamakhamera asagcwele yonkhe indzawo, akusasimelula ngebantfu kutsi babalekele imiphumela yetento tabo.
2 Nanobe kunjalo, kwandza kwekusetjentiswa kwemakhamera asemgwacweni kufanele yini kusente sicabange ngaJehova longuBabe wetfu lonelutsandvo? LiBhayibheli litsi emehlo akhe “abuka yonkhe indzawo.” (Taga 15:3) Kodvwa loko kusho kutsi uhlale agadze konkhe lesikwentako yini? Nkulunkulu usinaka ngobe nje afuna kusiphocelela kutsi silalele imitsetfo yakhe yini futsi asijezise nasingayilaleli? (Jer. 16:17; Heb. 4:13) Cha! Jehova usinaka ngesizatfu sekutsi utsandza ngamunye wetfu futsi uyayikhatsalela inhlalakahle yetfu.—1 Phet. 3:12.
3. Ngutiphi tincenye letisihlanu tekukhatsalela kwaNkulunkulu kwelutsandvo lesitawucoca ngato?
3 Yini lengasisita sikujabulele kutsi Nkulunkulu usinaka ngobe asitsandza? Asesicabange ngendlela lakwenta ngayo loko. Ukwenta ngekutsi (1) asecwayise nangabe sinemicabango lemibi, (2) asikhalimele nangabe sitsatsa tinyatselo letimbi, (3) asicondzise ngetimiso letiseVini lakhe, (4) asisite nasihlangabetana nekuvivinywa lokwehlukahlukene, futsi (5) asibusise nakabona lokuhle kitsi.
4. Beyiyini injongo yaJehova ngesikhatsi ecwayisa Khayini ngekutsi sono ‘besimcatsamela ngasemnyango’?
4 Asesicale sicoce ngendlela Nkulunkulu lasecwayisa ngayo nasiba nemikhuba lemibi. (1 Khr. 28:9) Kute uyicondze lencenye yekusinaka kwaNkulunkulu nekusikhatsalela kwakhe, cabanga ngendlela lasebentelana ngayo naKhayini ‘lowatfukutsela kakhulu’ ngekutsi Nkulunkulu angamemukeli. (Fundza Genesisi 4:3-7.) Jehova wakhutsata Khayini kutsi ‘ente lokulungile.’ Wamecwayisa kutsi nangabe angakwenti loko, sono ‘siyamcatsamela ngasemnyango.’ Nkulunkulu watsi kuye: “Kufanele usincobe.” Abefuna kutsi Khayini asilalele lesecwayiso kute aphindze emukeleke kuye. Kwemukelwa nguNkulunkulu bekutawumenta ahlale anebuhlobo lobuhle naye.
5. Ngutiphi tindlela Jehova lasecwayisa ngato mayelana nemicabango lengakhi lokungenteka kutsi sinayo?
5 Kutsiwani ngatsi lamuhla? Emehlo aJehova abona etinhlitiyweni tetfu, ngako ngeke sikhone kumfihlela loko lokungekhatsi kitsi kanye netisusa tetfu. Babe wetfu lonelutsandvo ufuna sihambe etindleleni letilungile, kodvwa akasiphoceleli kutsi sishintje indlela lesiphila ngayo. NgeliVi lakhe liBhayibheli, uyasecwayisa nangabe sesihamba ngendlela lengakafaneli. Ukwenta njani loko? Nasifundza liBhayibheli malanga onkhe, sivame kutfola emavesi lasisita kutsi sincobe imikhuba lemibi nemicabango lengakhi. Ngetulu kwaloko, tincwadzi tetfu tebuKhristu tingasisita sicondze inkinga lokungenteka kutsi silwisana nayo futsi tisikhombise nekutsi singayincoba njani. Emihlanganweni yetfu yelibandla, sonkhe sitfola seluleko lesifike ngesikhatsi.
6, 7. (a) Singasho ngani kutsi emalungiselelo lentelwa tigidzi tebantfu abufakazi bekutsi Nkulunkulu uyakukhatsalela? (b) Ungazuza njani ekunakweni nguJehova?
6 Tonkhe letecwayiso tibufakazi lobucacile bekutsi Jehova unaka ngamunye wetfu aphindze asikhatsalele ngelutsandvo. Kuliciniso kutsi emavi laseBhayibhelini sekabe khona emakhulu eminyaka, tincwadzi lesitilungiselelwa yinhlangano yaNkulunkulu tibhalelwe tigidzi tebantfu, futsi seluleko lesisitfola emihlanganweni yetfu sentelwe lonkhe libandla. Kodvwa kuko konkhe loku, Jehova ufuna kutsi unake liVi lakhe kute ulungise imicabango yakho. Ngako singasho kutsi lobu bufakazi bekutsi Jehova ukukhatsalela ngelutsandvo.
7 Kute sizuze etecwayisweni taNkulunkulu, kufanele sicale sibone kutsi usikhatsalela mbamba. Ngemuva kwaloko kufanele sililalele liVi lakhe, sitimisele kulahla nome ngumiphi imicabango lengamjabulisi Nkulunkulu. (Fundza Isaya 55:6, 7.) Nangabe sitilalela tecwayiso lesititfolako, sitawubalekela tinkinga letinyenti. Kodvwa asesitsi sincotjwa yimikhuba lemibi. Nguluphi lusito Babe wetfu lonelutsandvo lasinika lona?
8, 9. Seluleko lesisinikwa nguJehova ngetinceku takhe siveta njani kutsi usikhatsalela mbamba? Fanekisa.
8 Singase sibone kutsi Jehova uyasikhatsalela nasinikwa seluleko. (Fundza Hebheru 12:5, 6.) Kuliciniso kutsi akusimnandzi kwelulekwa nobe kuyalwa. (Heb. 12:11) Kodvwa cabanga ngaloko lokufanele kucatjangelwe ngumuntfu losinika seluleko. Kufanele akwati loko lesikwentako lokungalimata buhlobo betfu naJehova Nkulunkulu, acabangele indlela lesitiva ngayo, futsi akulungele kusebentisa sikhatsi sakhe lesinyenti, aphindze ente nemetamo yekusikhombisa eBhayibhelini kutsi singayilungisa njani indlela lesiphila ngayo kute ijabulise Nkulunkulu. NaJehova, longuMtfombo waleseluleko ukhatsateka kakhulu.
9 Asesicabange ngesibonelo lesiveta indlela bantfu labaselulekako labangakulingisa ngayo kukhatsalela kwaNkulunkulu. Lomunye umzalwane abevame kubuka titfombe letikhombisa kungcola ngesikhatsi asengakalifundzi liciniso, kodvwa wabese uyawuncoba lomkhuba. Nanobe kunjalo, lemicabango lemidzala beyisekhona kuye, ilotita. Ngesikhatsi aba nelucingo lolusha, lesifiso sakhe lesibi savuka. (Jak. 1:14, 15) Abesebentisa lolucingo kute avule emakheli e-Internet lanetitfombe letikhombisa kungcola. Ngalelinye lilanga ngesikhatsi ashumayela ngelucingo, waboleka lomdzala welibandla lolucingo lwakhe kute akhone kubuka emakheli latsite. Ngesikhatsi lona lomdzala welibandla asebentisa lolucingo, kwavela emakheli e-Internet langabatisako. Loku kwaba sibusiso kulomzalwane lobekasengotini yekulinyalelwa buhlobo bakhe naNkulunkulu. Watfola seluleko lebesifike ngesikhatsi, wasilalela futsi ekugcineni wayincoba imikhuba lemibi. Simbonga kakhulu Babe wetfu wasezulwini losikhatsalelako, lobona ngisho netono tetfu letifihlekile aphindze asikhalimele singakoni kakhulu.
10, 11. (a) Nguyiphi indlela longasifuna ngayo sicondziso saNkulunkulu? (b) Lomunye umndeni wakubona njani kuhlakanipha kwekulalela sicondziso saJehova?
10 Umhlabeli wahlabelela Jehova watsi: “Uyawungihola ungicondzise ngeteluleko takho.” (Hla. 73:24) Nome kunini nasidzinga sicondziso, singetsembela kuJehova ngekutsi sihlolisise liVi lakhe kute sitfole umbono wakhe. Kusebentisa timiso teliBhayibheli akugcini nje ngekusisita ebuhlotjeni betfu naNkulunkulu kodvwa ngalesinye sikhatsi kuphindze kusisite kutsi sinakekele tidzingo tetfu tenyama.—Taga 3:6.
11 Sibonelo sendlela Jehova labacondzise ngayo labanye, singabonakala kulokuhlangenwe nako kwalomunye umlimi lobekacashe emasimu endzaweni lenetintsaba yaseMasbate ePhilippines. Yena nemkakhe bebangemahlahlandlela lavamile futsi bebanemndeni lomkhulu. Ngalelinye lilanga betfuka nabatfola incwadzi levela kumnikati waleyondzawo itsi bayacoshwa. Bebacoshelwani? Bebamangalelwe ngemanga, kwatsiwa abaketsembeki. Nanobe lomzalwane abekhatsatekile ngekutsi batoyitfola kuphi indzawo yekuhlala, watsi: “Jehova utasinakekela. Uhlale atinakekela tidzingo tetfu ngisho nobe kwentekani.” Litsemba lakhe abengakalibeki eteni. Ngemuva kwemalanga latsite, lomndeni wakhululeka nawuva kutsi bewungeke usahamba kulendzawo. Bekwentekeni? Lomnikati walendzawo wabona kutsi nanobe lomndeni bewumangalelwe, wachubeka uhlonipha futsi unekuthula ngenca yekucondziswa timiso letiseBhayibhelini. Loku kwamjabulisa kangangekutsi akazange nje agcine ngekubavumela kutsi bahlale, kodvwa waphindze wabanika lenye insimu. (Fundza 1 Phetro 2:12.) Ngako Jehova usicondzisa ngeliVi lakhe kute sikwati kubeketelela bumatima lesihlangabetana nabo.
12, 13. Kukutiphi timo lapho khona labanye bangatibuta kutsi Nkulunkulu uyakubona yini vele kuhlupheka kwabo?
12 Ngaletinye tikhatsi, timo letimatima atipheli. Kungenteka silwisana nekugula lokungumahlala khona, kuphikiswa lokuphikelelako lokuvela emalungeni emndeni lesisondzelene nawo nobe kuphatfwa kabi lokungapheli. Kutsiwani nangabe kunalotsite ebandleni lesicabene naye ngenca yebuntfu betfu lobushayisanako?
13 Nasi sibonelo: Ungase uphatseke kabi ngenca yemavi lowabona ngatsi ashiwo ngekungacabangeli. Ungase ucabange: ‘Akukafaneli loku kwenteke enhlanganweni yaNkulunkulu!’ Nanobe kunjalo, lomzalwane lokuvise buhlungu utfola emalungelo ebandleni futsi ubonakala atsandvwa nangulabanye. Bese uyatibuta utsi: ‘Kungenteka njani loku? Jehova akakuboni yini? Kute yini latakwenta ngako?’—Hla. 13:1, 2; Hab. 1:2, 3.
14. Ngusiphi lesinye sizatfu lokungenteka senta Nkulunkulu angangeneli ekucatululeni tinkinga lesinato nalabanye?
14 Kungenteka kutsi Jehova unetizatfu letivakalako tekungangeneli. Nasi sibonelo: Njengobe uva shengatsi liphutsa lelikhulu lentiwe ngulona lomunye, Nkulunkulu angase angaboni ngaleyo ndlela. Ngendlela labona ngayo, kungenteka kutsi liphutsa lelikhulu lentiwe nguwe. Lamavi lakuvise buhlungu kungenteka kutsi ecinisweni abeseluleko lebesifike ngesikhatsi lesikahle lobekufanele usicabangele. Emlandvweni wakhe wekuphila, uMzalwane Karl Klein, lobekalilunga leSigungu Lesibusako wakhuluma ngalesinye sikhatsi lapho akhalinyelwa khona nguMzalwane J. F. Rutherford. Ngemuva kwesikhatsi, uMzalwane Rutherford wambingelela ngenjabulo watsi: “Sawubona Karl!” Kodvwa uMzalwane Klein solo akwatiswe nguleseluleko lasitfolile, wavumela phansi. UMzalwane Rutherford abona kutsi uMzalwane Klein usenemagcubu, wamecwayisa kutsi angabanjwa lugibe lwaDeveli. Ngemuva kwesikhatsi, uMzalwane Klein wabhala watsi: “Nasibambela umzalwane emagcubu, ikakhulukati nangabe asho intfo lebekufanele ayisho, sitawube sitibeka engotini yekuwela elugibeni lwaDeveli.”*
15. Yini lengakusita ube nesineke nawulindzele kutsi Jehova akusite ngetikhatsi tebumatima?
15 Singase siphelelwe sineke nangabe timo letimatima tingafuni kuphela. Singabeketela njani? Asesitsi ushayela imoto emgwacweni lomkhulu lonetimoto letinyenti letime embikwakho. Awati kutsi utawuma kuze kube ngunini. Nangabe uphelelwa sineke futsi wetame kufuna lenye indlela, ungase ulahleke. Ungagcine utsatsa sikhatsi lesidze kufika lapho uya khona kunalesi bewutasitsatsa kube ube nesineke. Kungendlela lefanako nangatsi, nangabe siba nesineke futsi silandzele timiso letiseBhayibhelini, Jehova utasisita sikhone kubeketela.
16. Ngusiphi sizatfu lesingenta Jehova akhetse kungangeneli ekuvivinyweni kwetfu?
16 Jehova angase angangeneli nasivivinywa ngobe ufuna sicecesheke. (Fundza 1 Phetro 5:6-10.) Ecinisweni, Nkulunkulu akusuye lobangela kuhlupheka. (Jak. 1:13) Tinkinga tetfu letinyenti tibangelwa ‘sitsa setfu Develi.’ Nanobe kunjalo, Nkulunkulu angasebentisa tikhatsi tebumatima kute asisite sikhule ebuhlotjeni betfu naye. Uyakubona kuhlupheka kwetfu futsi ‘uyasikhatsalela,’ kungako atawuciniseka kutsi kuba ‘kwesikhashana.’ Uyakukhombisa yini kubonga ngekutsi Jehova uyakukhatsalela nawuhlangabetana nekuvivinywa, futsi uyaciniseka yini kutsi utakwentela indlela yekuphuma?—2 Khor. 4:7-9.
17. Jehova uhlola bobani, futsi ngasiphi sizatfu?
17 Jehova uhlolisisa tinhlitiyo tabo bonkhe bantfu kute abone labo labamtsandza mbamba. Asebentisa Hanani umboniswa, watjela iNkhosi Asa watsi: “Emehlo aSimakadze abuka emhlabeni wonkhe kucinisa labo labatinhlitiyo tabo titinikele kuye ngalokuphelele.” (2 Khr. 16:9) Nanobe Nkulunkulu angazange ayibone inhlitiyo lephelele ku-Asa, ‘utakucinisa’ nangabe uchubeka wenta lokulungile.
18. Nawuva shengatsi kute lobona tintfo letinhle lotentako, yini lokufanele uyikhumbule ngaJehova? (Buka sitfombe lesisekucaleni kwalesihloko.)
18 Nkulunkulu ufuna kutsi ‘sifune lokuhle,’ ‘sitsandze lokulungile’ futsi ‘sente lokuhle’ kute ‘abe nesihawu’ kitsi. (Amo. 5:14, 15; 1 Phet. 3:11, 12) Jehova uyababona bantfu labalungile futsi ababusise. (Hla. 34:15) Asewucabange ngesibonelo saboShifra naPhuwa, emaHebheru lababelekisi. Ngesikhatsi ema-Israyeli atigcili eGibhithe, labafati lababili besaba Nkulunkulu ngetulu kwaFaro, lowabatjela kutsi babulale tonkhe tinswane letingemaHebheru letibafana natitalwa. Kuyacaca kutsi nembeza wabo lowesaba Nkulunkulu wabenta bangababulali labantfwana. BoShifra naPhuwa babese baphiwa imiti. (Eks. 1:15-17, 20, 21) Tento tabo letinhle tabonakala emehlweni aJehova. Ngaletinye tikhatsi, singahle sive shengatsi kute umuntfu lobona tintfo letinhle lesitentako. Kodvwa Jehova uyatibona. Unaka konkhe lokuhle lesimentela kona futsi utasibusisa.—Mat. 6:4, 6; 1 Thim. 5:25; Heb. 6:10.
19. Lomunye dzadze wafundza njani kutsi Jehova uyatinaka tento letinhle?
19 Lomunye dzadze wase-Austria wabona kutsi Nkulunkulu abekubona kusebenta kwakhe kamatima. Ngesizatfu sekutsi abewekutalwa eHungary, watfola likheli lalomunye umuntfu lokhuluma siHungary lobekufanele achumane naye kute amshumayele. Ngekushesha waya kulelikhaya, kodvwa bekungenamuntfu. Waphindze futsi waya emahlandla lambalwa. Ngaletinye tikhatsi bekeva kutsi kunemuntfu lokhona endlini, kodvwa bekute lophumako. Bekashiya tincwadzi letisekelwe eBhayibhelini, tincwadzi lebekambhalela tona, tinombolo tekuchumana kanye nalokunye. Ngemuva kwemnyaka nesigamu solo abuyela kulelikhaya, ekugcineni umnyango wavulwa. Lodzadze wavuselwa ngumfati lonemusa lowatsi: “Ngicela ungene. Ngitifundze tonkhe tincwadzi longiletsele tona futsi bengisolo ngimele wena.” Lomnikati welikhaya abelashelwa sifo lesitsite ngemakhemikhali futsi bekangafuni kubona bantfu. Kwacaliswa sifundvo seliBhayibheli naye. Nkulunkulu wambusisa lodzadze ngemetamo yakhe yekutimisela.
20. Utiva njani ngekunakwa nguJehova?
20 Jehova ubona nome ngabe yini loyentako futsi utakubusisa masinyane. Njengobe wati kutsi emehlo aNkulunkulu akubukile, akukafaneli utive shengatsi ubukwa ngemakhamera asemgwacweni lagadze bashayeli labenta emaphutsa. Kunaloko, shengatsi ungativa usondzele kakhulu kuNkulunkulu lokukhatsalela mbamba.
^ sig. 14 Umlandvo wekuphila weMzalwane Klein washicilelwa ku-Sicongosekulindza sa-October 1, 1984, (lesitfolakala ngesiNgisi).
IMIBHALO ichaza timo letinyenti lapho umuntfu lotsite adzabula tingubo takhe khona. Sento lesinjalo singabamangalisa bantfu esikhatsini lesiphila kuso. Nobe kunjalo, kumaJuda bekuyindlela yekukhombisa imiva lejulile lebeyibangelwe kudzabuka, lusizi, kutiva uhlazekile, kutfukutselela nobe kulila.
Sibonelo saloku kutsi Rubeni ‘wadzabula tingubo takhe’ nakatfola kutsi lisu lakhe lekukhulula Josefa umnakabo alikaphumeleli ngobe Josefa abesatsengiswe kutsi ayewuba sigcili. Uyise wabo Jakobe, ‘wadzabula tingubo takhe’ ngesikhatsi acabanga kutsi Josefa udliwe silwane sesiganga. (Gen. 37:18-35) Jobe ‘wadzabula tingubo takhe’ ngesikhatsi atjelwa kutsi bonkhe bantfwana bakhe babulewe. (Jobe 1:18-20) Sitfunywa ‘lebesidzabule tingubo taso’ saya ku-Eli umPhristi Lomkhulu kute simtjele kutsi ema-Israyeli ehluliwe emphini, emadvodzana lamabili a-Eli abulewe nekutsi libhokisi lesivumelwane litfunjiwe. (1 Sam. 4:12-17) Ngesikhatsi Josiya afundzelwa emavi eMtsetfo futsi abona emaphutsa lentiwe bantfu bakhe, ‘wadzabula tingubo takhe.’—2 Khos. 22:8-13.
Ngesikhatsi kutsetfwa licala laJesu, Khayafase umPhristi Lomkhulu “wadzabula tingubo takhe tangetulu” nakeva shengatsi uhlanjalatiwe. (Mat. 26:59-66) Ngekusho kwemtsetfo wenkholo lowasungulwa baholi bemaJuda, nome ngubani lobekeva kuhlanjalatwa libito laNkulunkulu, bekabophekile kutsi adzabule tingubo takhe. Lenye inkholelo leyaba khona ngemuva kwekubhujiswa kwelithempeli eJerusalema beyitsi “loyo lova kuhlanjalatwa Libito LaNkulunkulu esikhatsini setfu, akudzingeki kutsi adzabule tingubo takhe, ngobe umuntfu utawugcine sekete tingubo, sekanetidvwedvwe nje kuphela.”
Kuliciniso kutsi sento sekudzabula tingubo besingasho lutfo kuNkulunkulu ngaphandle nangabe loyo muntfu abeva buhlungu mbamba. Kungako Jehova atjela bantfu bakhe kutsi ‘badzabule tinhlitiyo tabo, hhayi tingubo tabo futsi babuyele kuye.’—Jow. 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ sig. 6 (Eks. 1:22-2:10) Ekugcineni uFaro wayala bonke abantu bakhe wathi: “Wonke amadodana asanda kuzalwa kumelwe niwaphonse emfuleni iNayile, kodwa wonke amadodakazi kumelwe niwalonde.
2 Phakathi naleso sikhathi, umuntu othile wendlu kaLevi wathatha indodakazi kaLevi. 2 Lowo wesifazane wakhulelwa wazala indodana. Lapho ebona indlela eyayiyinhle ngayo, wayigcina ithukusiwe izinyanga ezintathu. 3 Lapho engasakwazi ukuyithukusa, wayithathela ibhokisi lebungu walihuqa ngebitume nangekolitayi wamfaka kulo umntwana walibeka phakathi komhlanga ngasosebeni lomfula iNayile. 4 Ngaphezu kwalokho, udadewabo wema buqamama ukuze abone ukuthi kwakuzokwenzekani kuye. 5 Ngemva kwesikhathi, indodakazi kaFaro yehla izogeza eMfuleni iNayile, futhi izikhonzi zayo zesifazane zazihamba ohlangothini loMfula iNayile. Yalibona ibhokisi emhlangeni. Ngokushesha yathumela isigqilakazi sayo ukuba sililande. 6 Lapho ilivula yambona umntwana, futhi bheka umfana wayekhala. Kulokho yaba nobubele ngaye, nakuba yathi: “Lo ungomunye wabantwana bamaHebheru.” 7 Khona-ke udadewabo wathi endodakazini kaFaro: “Ngihambe yini ngiyokubizela ngokukhethekile owesifazane oncelisayo kwabesifazane bamaHebheru ukuze akuncelisele umntwana?” 8 Indodakazi kaFaro yathi kuye: “Hamba!” Intombazane yahamba ngaso leso sikhathi yabiza unina womntwana. 9 Indodakazi kaFaro yabe seyithi kuye: “Thatha lo mntwana ungincelisele yena, mina ngizokunika inkokhelo yakho.” Owesifazane wamthatha umntwana wamncelisa. 10 Umntwana wakhula. Khona-ke wamletha endodakazini kaFaro, waba indodana yayo; futhi yamqamba ngokuthi uMose yathi: “Kungenxa yokuthi ngimkhiphé emanzini.”
^ sig. 14 (Luk. 10:25-37) Indvodza letsite lebeyati uMtsetfo yeta kuye kute itemlinga, yatsi: “Mfundzisi, yini lokufanele ngiyente kute ngitfole kuphila lokuphakadze?” 26 Watsi kuyo: “Kantsi uMtsetfo utsini? Uwufundza njani?” 27 Yaphendvula yatsi: “‘Kufanele utsandze Jehova Nkulunkulu wakho ngayo yonkhe inhlitiyo yakho, nangawo wonkhe umphefumulo wakho, nangawo onkhe emandla akho, nangayo yonkhe ingcondvo yakho,’ futsi ‘kufanele utsandze makhelwane wakho njengobe utitsandza wena.’” 28 Watsi kuyo: “Uphendvule kahle; ‘ngako chubeka wenta letintfo futsi utawutfola kuphila.’” 29 Ifuna kutiveta ilungile, lendvodza yatsi kuJesu: “Ngubani vele longumakhelwane wami?” 30 Jesu waphendvula watsi: “Indvodza letsite yayihamba isuka eJerusalema iya eJerikho futsi yahlaselwa tigebengu tayikhumula, tayishaya, tahamba tayishiya seyitawukufa. 31 Kwakunemphristi labehamba ngaleyondlela, watsi nakayibona, wendlula wayigega. 32 Kanjalo nemLevi nakefika kuleyo ndzawo futsi ayibona, wendlula wayigega. 33 Kodvwa kwakunemSamariya labehamba ngaleyondlela. Wefika kuyo, watsi nakayibona wayihawukela. 34 Wasondzela kulendvodza, wayibopha emanceba, awagcobisa ngemafutsa nangeliwayini. Wabese uyayitsatsa uyigibelisa embongolweni yakhe wayiyisa endlini yetivakashi wayinakekela. 35 Ngelilanga lelilandzelako watsatsa bodenariyo lababili wabanika umnikati walendlu, wase utsi: ‘Ngibonele lomuntfu, nangibuya ngitakubhadala konkhe lokukwakho.’ 36 Ucabanga kutsi ngubani kulaba labatsatfu lowaba ngumakhelwane walendvodza leyayihlaselwe tigebengu?” 37 Lendvodza yatsi: “Ngulona lowaba nemusa kulomuntfu.” Ngako Jesu watsi kuyo: “Nawe hamba wente njalo.”
^ (Gen. 37:18-35) Bambona esekude, futhi ngaphambi kokuba afike eduze kwabo baqala ukumenzela ugobe ngobuqili ukuba bambulale. 19 Ngakho bathi omunye komunye: “Bhekani! Nangu eza lowaya mphuphi. 20 Manje wozani simbulale simphonse komunye wemigodi yamanzi; sithi, ushwabadelwe isilo sasendle esinolaka. Khona-ke sibone ukuthi kuyokwenzekani ngamaphupho akhe.” 21 Lapho uRubeni ekuzwa lokhu wazama ukumkhulula esandleni sabo. Ngakho wathi: “Masingawushayi ufe umphefumulo wakhe.” 22 URubeni waqhubeka wathi kubo: “Ningachithi igazi. Mphonseni kulo mgodi wamanzi osehlane ningambeki isandla.” Injongo yakhe kwakuwukumkhulula esandleni sabo ukuze ambuyisele kuyise. 23 Ngakho kwathi ngokushesha lapho uJosefa efika kubafowabo, bamhlubula ingubo yakhe ende, yebo ingubo ende enemishwe ayeyigqokile; 24 okwathi ngemva kwalokho bamthatha bamphonsa emgodini wamanzi. Ngaleso sikhathi umgodi wawungenalutho; kwakungekho manzi kuwo. 25 Khona-ke bahlala phansi badla isinkwa. Lapho bephakamisa amehlo bebheka, bheka, kwakuza ihele labakwa-Ishmayeli livela eGileyadi, futhi amakamela abo ayethwele ilabhidanu nebhalsamu namagxolo anenhlaka, bekwehlisela eGibhithe. 26 Khona-ke uJuda wathi kubafowabo: “Bekuzoba nayiphi inzuzo ukube besimbulele umfowethu sase silemboza igazi lakhe? 27 Wozani simthengise kwabakwa-Ishmayeli, futhi isandla sethu masingabi phezu kwakhe. Nikhumbule, ungumfowethu, inyama yethu.” Ngakho bamlalela umfowabo. 28 Manje kwadlula amadoda, abathengisi bakwaMidiyani. Ngakho bamdonsa bamkhuphula uJosefa bamkhipha emgodini wamanzi base bemthengisa uJosefa kwabakwa-Ishmayeli ngezinhlamvu zesiliva ezingamashumi amabili. Ekugcineni abakwa-Ishmayeli bamyisa eGibhithe uJosefa. 29 Kamuva uRubeni wabuyela emgodini wamanzi futhi bheka uJosefa wayengekho emgodini wamanzi. Ngenxa yalokho waklebhula izingubo zakhe. 30 Lapho ebuyela kwabanye abafowabo wababaza: “Umntwana unyamalele! Mina-ke—ngizoyaphi nje ngempela?” 31 Nokho, bayithatha ingubo ende kaJosefa bahlaba impongo, bayicwilisa ngokuphindaphindiwe le ngubo ende egazini. 32 Ngemva kwalokho bayithumela kuyise le ngubo ende enemishwe bathi: “Nakhu esikutholile. Sicela ukuhlole ukuthi akuyona yini ingubo ende yendodana yakho.” 33 Wayihlola wababaza: “Yingubo ende yendodana yami! Kumelwe ukuba ishwabadelwe isilo esithile sasendle esinolaka! Nakanjani uJosefa udwenguliwe!” 34 Ngakho uJakobe waklebhula iziphuku zakhe wembatha indwangu yesaka okhalweni lwakhe walilela indodana yakhe izinsuku eziningi. 35 Wonke amadodana akhe nawo wonke amadodakazi akhe ayelokhu esukuma ukuba amduduze, kodwa wayelokhu enqaba ukududuzeka, ethi: “Ngiyokwehlela eShiyoli endodaneni yami ngilila!” Uyise waqhubeka emkhalela.
ssw_Latn zul_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn unk unk unk ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn unk zul_Latn zul_Latn ssw_Latn zul_Latn